26 aprel 2022 10:42 (UTC +04:00)\nElə kişilər var ki, onlar çox asanlıqla əsəbiləşirlər, dərhal özlərindən çıxırlar. Onları əsəbiləşdirmək üçün bəzən tək bir mesaj yazmağınız kifayət edir. Bəziləri isə çox sakit ruhludurlar. Onları qəzəbləndirmək çox asan olmur. Hərdən əsəbiləşsələr də bunu göstərmirlər, soyuqqanlılıqlarını qoruyub buna uyğun reaksiya verirlər.\nBəs, oğlanlar ən çox nəyə əsəbiləşir ?\nLent.az oğlanların xoşlanmadığı, onları qəzəbləndirən bir neçə məqamı sizə təqdim edir:\nCütlüyün hər iki nümayəndəsi üçün valideyinlərin əvəzsiz yeri var. Amma hər zaman valideyinin dediklərinə istinad etmək oğlanları əsəbləşdirir. Onlara elə gəlir ki, siz onun barəsində mənfi düşüncədəsiniz, özbaşına qərar qəbul etmək iqtidarında deyilsiniz.\n"Gözəl deyiləm” , “kökəm” və ya "yemək bişirməyi bacarmıram” kimi ifadələr kişiləri əsəbiləşdirən nüanslardandır. Öz çatışmazlıqlarınızdan çox danışmayın. Daim onlar haqda danışanda, qarşı tərəf də bu barədə düşünməyə başlayır. Müsbət keyfiyyətləriniz haqda söz açmağa çalışın.\nMesajlaşma zamanı ismarıca gec cavab verildikdə "Yazdıqlarıma cavab vermirsən, sən artıq məni əvvəl ki, kimi sevmirsən" kimi şeylər yazıb qarşı tərəfi hövsələdən çıxarmamağınız məsləhətdir. Ola bilsin ki, əlində vacib işi var və ya yazacaq vəziyyətdə deyil. Unutmayın ki, hər kəsin özəl həyatı var.\n“Səncə mən gözələm ?” kimi suallar kişiləri əsəbiləşdirən şeylərdən biridir. Onlara bu sualı versəniz səmimi cavab almayacaqsınız. Əgər bu şəxs yanınızdadırsa, sizi sevirsə onsuzda onun gözündə siz bütün qadınlardan gözəlsiniz.\n“Futbol çox mənasız idman növüdür!”\nQadınların bir çoxu futbolu sevmir. Amma unutmaq lazım deyil ki, oğlanların ən xoşladığı şeylərdən biri futbol oynamaq və ya onu izləməkdir. Kişilər öz hobbilərinə qarşı çox həssasdırlar. Bununla bağlı təhqiramiz ifadə işlədəndə öz ünvanlarına yönəlmiş təhqir kimi qəbul edirlər.


18 dekabr 2020 / 16:00 Baxış sayı: 197\n“Ötən həftə şəxsi işimlə bağlı Bakıya səfər etdim. Burda olduğum müddətdə də məşqlərə ara vermədim”. Bunu allsport.az saytına qadın güləş millimizin öncülü Mariya Stadnik deyib. Onun sözünə görə, hər şey qaydasındadır və narahatçılığa əsas yoxdur:\n“Komandalarımız hazırda Serbiyada şəxsü dünya kubokunda mübarizə aparırlar. Yaxşı ki, bu yarışda iştirak etdik. düzdür, koronavirus pandemiyası indi dünyada daha geniş və təhlükəli vüsət alıb. Xeyli sayda idmançı bu xəstəliyə yoluxub. Buna rəğmən, bizə boşalmaq da olmaz.\nAzərbaycana bir həftəlik yollanmışam. Sabah səhər Ukraynaya uçuram. Nəylə bağlı burda olmağım qoy sirr qalsın (gülür). Təbii ki, Azərbaycan yığmasında çıxışımı davam etdirəcəyəm. Əsas hədəfim Tokio olimpiadasında yarımçıq qalmış istəyimi həyata keçirməkdir”.


Hind okeanındakı ekzotik cənnət – Seyşellər (PART 1) – Gəzəyənlər\nViktoriyadakı bütün otel, apartament və hostelləri bu linkdən (bron) edə bilərsiz.\nPART 1. General Info.\nSeyşellər , 115 adası olan, sadəcə 90.000 nəfərin yaşadığı, qışın ortasında qızmar yayı görəcəyiniz, geri dönərkən çox üzüləcəyiniz, evə çatarkən içinizdə boz bir boşluğun olduğunu hiss edəcəyiniz, granitdən olan daşların bəmbəyaz qumlarda poz verircəsinə yaratdığı mənzərələr, xalqının hər zaman güldüyü, gülümsədiyi, musiqiyə çox həssas olduğu əsrarəngiz, fövqəladə ölkə.\nSeyşellər…. hər nə qədər müxtəlif və fərqli mədəniyyətlərin hökm sürdüyü yerlərdə olsanız da, sanki ilk dəfə xaricə gedirsinizmiş kimi həyəcanlanacağınız, insanların pozitivliyinə təəccüblənəcəyiniz, natural vanilla yağının elə təyyarədən enən kimi aeroportdan duymağa başlayacağınız əfsanəvi coğrafiya.\nMaraqlananlar üçün Seyşel adaları harada yerləşir, necə gedilə bilinir, Seyşel adalarına tur yoxsa özünüz getməlisiniz, viza prosedurları haqqında 3 postda suallarınıza cavab verəcəyəm.\nKeyfin, huzurun ve sakitliyin hökm sürdüyü bir coğrafyaya gedərkən, əslində çox plana ehtiyac yoxdur, amma adəti üzrə 6 ay öncədən yuxumu qaçırtdığı bu coğrafiyanın hər bir küncünə virtual olaraq bələd olmuşdum.(Allah xasiyyətimi kəssin ) Böyük şəhərlərin izdihamından qaçıb, sükunəti dadmaq üçün çıxdığım bu səyahətdə də Google-da mövcüd olan bütün bloqları (hamısını olmasa da, çoxusunu oxuduğum) oxuyub yola çıxmışdım.\nAmma bəri-başdan bildirim : “Backpacker kimi bel çantamı alıb Seyşellərə gedirəm, ekonomik gəzinti olacaq” düşüncəsindəsiniz, yanılırsınız. Çünki Seyşellər olduqca bahalı ölkədir. Amma mən əlimdən gəldiyincə sizlərə ekonomik önərilərimi izah edəcəm.\nSeyşellər, bizdən viza istəməyən ölkələr arasında yer alır. Hələ təyyarədə olarkən sizə sadece miqrasiya və sağlamlıqla bağlı 2 sənəd verəcəklər onları doldurub, harada qalacağınızı, özümüz haqqında məlumat və.s bildirirsiniz. Aeroportda miqrasiya işçilərinə qalacağınız evin/otelin bronunun və geri dönüş biletinizin surətlərini göstərmək yetərlidir.\nSeyşellər Pul Vahidi : Seyşel Rupisi. 1 Euro= 16 Rupi. 1 dollar= 14 Rupi\nSeyşellər, Hind okeanın tam ürəyində, ekvator xəttinin cənubunda yerləşir. Ətrafında 1 dənə də olsun qonşusu yoxdur. Niyə? Çünki ada ölkəsidir.\nSeyşellərə təyyarə və kruz gəmi ilə gedilə bilinir. Beynəlxalq hava limanları hər iki böyük adalarda var (Mahe və Praslin), əsas uçuşlar ən böyük ada – Mahedə yerləşir. THY ile direkt olaraq 8,5 saata adaya varılır. Əminliklə 2 stopla ilə Qatar Airways’i önərirəm. THY’yə göre, ən az 40 % daha ekonomik olacaq.\nSeyşellerdə gəzərkən isə, mütləq avtomabil kiralayıb gəzmənizi şiddətli tövsiyə edirəm. Günlük avtomobil kira qiymətləri 40-50 Euro arasında dəyişir. Ana adaları olan Mahedə avtomobil kiralarsanız, digər adalarda velosiped ilə idarə edə bilərsiniz. Hər iki böyük adalarda avtobuslar ilə 7 Rupiyə istənilən məsafəyə gedə bilərsiniz. Sadəcə dəqiq vaxt cədvəlini internetdən endirməlisiniz. Note : böyük çanta ilə avtobusa minə bilməzsiniz.\nAda ölkəsində yaşayan xalqı gözünüzün önündə canlandırın….. Düşünün, çoxu işləmir, keyf içində yaşayırlar. Qətiyyən heç nəyə tələsmirlər. Heç nədən narahat deyirlər, istər sünami gəlsin. (mübaliğə🙃😆) Xalqın çoxusu hibriddirlər. (Müxtəlif irqlərin, millətlərin qarışımı.)\nBu xalqa isə Creole(kreol) deyirlər. Kreollar, bəzən avropalı, bəzən afrikalı kimidirlər. Xarici görünüşlərindən, Seyşel xalqının necə olduğunu anlamaq mümkün deyil.\nAdalarda lyüks otellər, qumarxanalar, barlar, publar, restoranlar nə axtarsanız var. Axşamüstü hərkəs, işi gücü buraxıb sahillərdə gün batımını izləyir. Xalqın böyük bir hissəsi katolikdir, lakin provoslavlar, müsəlmanlar və hindular da aralarında vardır. Şənbə və bazar günləri, hərkəs dincəlir, heç bir market, bazar, əyləncə mərkəzləri işləmir. Yalnız bəzi kiçik hind dükanları açıq olur. Getsəniz mütləq nəzərə alın.\n1976-cı ilə qədər İngiltərənin müstəmləkəsində olan bu adalar ölkəsi, daha sonra Seyşeller Demokratik Respublikası kimi dünya xəritəsində yer almışdır.\nSeyşellər, hər il, ən azı yarım milyon turist qarşılayıb-yola salırlar.\nSeyşellərdə adam başına gəlir illik 36.000 dollar təşkil edir. (2015 statistikası)\nSeyşellərdə 2 mövsüm var : Yağışlı və quraq mövsüm.\nSeyşellər dünyanın ən kiçik ölkələrindən biridir.\nBütün avtomobillərin nömrə plakası S ile başlayır.\njamilafarzani September 13, 2019 September 20, 2019 gez, gezeyenler, gəz, gəzəyənlər, gzynlr, island, islands, Seychelles, seyşellər, səyahət, travel, yığçantanıgəzdünyanı\nPrevious Previous post: İtaliya – Florensiya bələdçisi\nNext Next post: Bosniya bələdçisi – Sarayevo, Mostar


“Növbənöv vətənə xəyanət modelləri” – “A-dan Z-yə Aqil Ələsgərlə” – II Sezon/III Buraxılış – VİDEO – Yenicag.Az\nAna Səhifə Banner “Növbənöv vətənə xəyanət modelləri” – “A-dan Z-yə Aqil Ələsgərlə” – II Sezon/III Buraxılış – VİDEO\nYeni Çağ Media Qrupu – Oktyabr 31, 2020 - 20:00\n“A-dan Z-yə Aqil Ələsgərlə” ikinci sezonunda üçüncü buraxışı ilə görüşünüzə gəlib.\nVətən müharibəsi başlayandan bəri içimizdəki “ermənilər” və xaricdəki “bizdən olan” xainlərin Azərbaycan əleyhinə fəaliyyətinə Aqil Ələsgərin təqdimatında fərqli rakursdan baxa biləcəksiniz.\nUşaq vaxtı bu şeiri deyərkən, son bəndi xüsusi əda ilə intonasiya edirdim.\nBəli, sülh zamanı insanların fərqli mövqelərdən çıxış etmələri demokratiyanın çiçəklənməsi filan sayılsa da, savaş, həm də vətən müharibəsi getdiyi bir vaxtda, 30 il sonra hər il geri alınacağı ümidi ilə yaşadığımız torpaqların ildırım sürətilə, həm də şəhid qanı bahasına alındığı zaman nəinki fərqli mövqe sərgiləmək, bitərəf qalmaq belə bişərəflikdir. Çünki vətən oğulları savaşarkən, bir hilal uğruna necə canlar özlərini fəda edərkən, bitərəflik təkrar edirəm bişərəflikdir, binamusluqdur.\nBir var yağı düşmən. Qarşındadır və səninlə döyüşür. Bir də var içimizdəki xainlər. Adını nə qoyursan qoy. Beşinci kalon, vətən xaini, agent… Fərq eləmir.\nAncaq xainlər də bir olmur, atam balası. Eləsi var ki, adını pasifist-passiv-filan qoyur. Xəyanətinə belə don geyindirir ki, guya bu kişi qırığı müharibəyə qarşı olduğu üçün bu xəyanəti edir. Məsələn, nə edir? Erməniyə məsləhət verir ki, digər yerlərdən qoşunları çəkib, Şuşada güclənin, nəticədə Azərbaycan ordusunun itkiləri çoxalsın və xalq İlham Əliyevə qarşı çıxsın, beləcə Azərbaycanın əks-hücumu uğursuzluqla nəticələnsin. Düşmənə belə məsləhətin izahatı nədir? Yəni, bu solçu küçüyün statuslarını “no var”çılıq belə adlandırmaq xainlikdir.\nYa da xainlərin içərisindəki o Makronun arvadının xalasıqızı olan harsın, erməninin mülki vətəndaşları hədəf seçməsinə güldən ağır söz demədən, Azərbaycanı ittiham etməyi sülh quşluğu sayır.\nBəziləri isə xalqa canıyanan kimi görünüb, əhalini təxribata çəkmək istəyirlər. Siyasi mövqeyini bölüşməsək də, bir çoxlarının, xüsusilə milli düşərgəndən çıxan, mübarizə keçmişi olan və Avropada yaşayanların bu günə qədərki müharibə ilə bağlı mövqeyi təqdir olunmalıdır. Çünki onlar da başa düşür ki, indiki məqamda bizim bir düşmənimiz var: Erməni. Daxili mübarizənin yeri və zamanı deyil. Müharibə bizim qələbəmizlə bitər, sonra hər kəs qaldığı yerdən davam edər. Ancaq kimin bic balası olduqları bilinməyənlər öz işlərindədir.\nBu səbəbdən də içimizdəki neandertallarla Avropada oturan şizofreniklərin xalqı panikaya salmaq cəhdləri ilə ermənilərin Gəncəni, Bərdəni vurmalarındakı məqsəd eynidir. Xalq isə heç vaxt olmadığı qədər təmkinlidir və bütün yaşananları soyuq başla analiz edir. Hər halda o videoların altında yazılan şərhlər bunu deməyə əsas verir.\nAvropadakı və içimizdəki xainlərdən danışdıq. Bir azda Ermənistana silah tranzitindəki əsas ölkədə – İranda oturub, təfriqə salmaq istəyənlər barədə danışaq. O gün vətənə xəyanət maddəsi ilə ittiham olunduğu üçün qaçıb ağasının qucağında gizlənən Tohid İbrahimbəylinin səhifəsində gəzindim. Ümumi narahat olduqları məqam budur ki, Azərbaycan torpaqlarını işğaldan azad edir və xalqımız bu məsələdə Ərdoğan və Türkiyənin mənəvi dəstəyinin fərqindədir. Bu isə İranın xüsusilə şiə qardaşlarımızın üzərində illərdən bəri apardığı işin fiaskosu deməkdir. Onun üçün açıq şəkildə suriyalı təkfirçilərlə bağlı erməni yalanını təkrar-təkrar dövriyyəyə soxmaqdan dayana bilmirlər. İrandan Qarabağa PKK axınına toxunmadan hər cür radikal dinçiliyə qarşı barışmaz mövqe tutan Azərbaycanı İranla sərhədə təkfirçi yığmaqda ittiham edirlər. Həm də utanmadan deyirlər ki, biz Qarabağda öldürülənlər şəhid deyil deməmişik, demişik ki, ali baş komandan müharibəyə başlamaq üçün vilayəti fəqihdən icazə almalıdır. Almadığı təqdirdə, ölənlər şəhid sayılmır. Ağayi Dümbələk, Ali Baş Komandan öz torpaqlarını sənin nəsil-nəcabətindən təmizləmək üçün kimdənsə izn almalıdır? Həm şəhidimizə, həm ali baş komandanımıza, həm də bizə hər cür dəstəyini əsirgəməyəcəyini ən ali platformalarda səsləndirməkdən çəkinməyən Türkiyəyə dil uzadacaq, ondan sonra bu torpaqlarla bağlı son qərarı vilayəti fəqihin verəcəyini iddia edəcəksiniz. Başqasının köləsi, kuklası kim olur o zaman bu söhbətdə, ağayi dümbələk?\nSonda qeyd edim ki, Bakıda onu atıb gedən ermənilərin əleyhinə söyüb-batırandan sonra İrəvana qaytarılan qarı əslində erməni simasını bir daha ortaya qoydu. Göstərdi ki, bunların bir sözü o birini tutmur və fürsətini tapdıqda, bizə qarşı əllərindən gələni edərlər. Yəni, 9-dan 99 yaşlısına qədər hamısı bir bezin qırağıdır. O sülh quşlarının dediyinin əksinə olaraq, erməni bizimlə heç vaxt barışmayacaq. Onun üçün o quşlar istəyirlərsə, ermənilərlə birlikdə yaşaya bilərlər, ancaq bizim torpaqlarımızda əsla.\nQarabağ Azərbaycandır və bu torpaqların məzarları, ya da üzərində çürüyəcəkləri torpaqlar olmasını istəmirlərsə, gözəlim torpaqlardan rədd olsunlar!


SƏNIN OLMADIĞIN HƏR YER – QƏRIBLIK! Sevimli şairimiz Məmməd İsmayılın doğum gününə – Analitik informasiya portalı\nZərurətdənmi bilmirəım, xoşbəxtlikdənmi bilmirəm, mənə – qarlı-boranlı Rusiyada yaşayan bir şairə, Günəşli, odlu-alovlu Türkiyədə yaşayan, orada yazıb yaradan, amma səsi-ünü dünyanın hər yerinə yayılan Məmməd İsmayıl ilə görüşmək nəsib oldu.\nNağıllarda, dirilik suyu içib ölməzliyə qovuşanlar kimi, əsil şeir qaynağından su içmiş bu insan elə sağlığındaykən ədəbi ölməzlik qazanmışlardandır. Və onunla yoldaş, dost olmaq, onun həyatının bir parçasına çevrilmək – bilavasitə canlı əfsanəylə qarşılaşmaq, sirli-sehrli aləmə toxunmaq deməkdir.\n…2012-ci il, fevral ayı. Bu aydan üç gün: Məmməd İsmayılın Moskvaya gəlişi, çıxışları və gedişi… Bu gediş zamanı şəhər sanki boşalmışdı. Hər şey yenə də bum-buz, adi və söngün olmuşdu. “Bu nurani insanı bir daha yenə görə biləcəyəmmi?” – deyə düşünmüşdüm. Nə yaxşı ki, qismətimdə onu təkrar-təkrar görmək, onun həmsöhbəti, silahdaşı olmaq, şeir şölənlərində çiyin-çiyinə çıxış etməklər də varmış\nUşaqlıqdan bu dünyanın adamı deyildim mən. Təbiətimdə qəribəliklər vardı: dalğınlıq, gözlərimin tez-tez “yol çəkməsi”, saatlarla təkliyə qapılıb şeirlər yazmağım, bəzən də kətilin üzərinə çıxıb ən çox sevdiyim müğənni Zeynəb Xanlarovanın və Flora Kərimovanın repertuarlarından əzbərlədiyim mahnıları ifa edərək “konsert” verməyim… Təvazökarlıqdan uzaq da olsa, sanki xəmirim mahnıyla, sözlə yoğrulmuşdu. Əlbəttə ki, valideynlərim məndəki bu maraq və meylləri görməyə bilməzdilər. Beləcə də, 8 yaşım olanda məni musiqi məktəbinin fortopiano şöbəsinə və eləcə də, xor bölməsinə yazdırdılar.\n…İllər keçirdi, mahnılarla böyüyürdüm. Öyrəndiyim, sevdiyim, gözəl müğənnimiz Flora Kərimovanın ifa etdiyi “Səndən xəbərsiz”, “Nəyinə gərək”, “Yaman darıxmışam səninçün, ana!” və s… kimi dillər əzbəri olan mahnıları sevə-sevə çalıb oxuduğum. O zaman mənə, bu mahnıların sözlərinin müəllifi ilə bir gün tanış olacağımı, onunla yanaşı addımlayacağımı desəydilər, təbii ki, inanmazdım. Çünki, söz və sənət dünyası – mənimçün bambaşqa bir dünya idi – qeyri-adi, əfsunlu…\nAmma sən demə həyatda ola bilməyəcək heç nə yox imiş…\n“Mən onsuz da bu dünyadan deyildim…\n– deyən, ədəbiyyatı, sənəti canından çox sevən, yaşamını, sakitliyini və gələcəyini yalnız Sözə qurban verə biləcək bir insan – Məmməd İsmayıl.\nDediyi çümlələri, kəlmələri ardınca yazıb çatdırmaq olmur, hər biri bir atalar məsəli, bir aforizmdir onların. “Hər kəsin bir qayğısı var, mənim də qayğım – ədəbiyyatdır ”, “Ədəbiyyatını göstər, sənin kim olduğunu deyim”, – deyir o. “Hər axan suya çay deməzlər!” – deyir. Və nə qədər də haqlıdır!\nMəmməd İsmayıl dörd övlad atasıdır – gözəl, ağıllı, qürur duya biləcəyi qızları vardır və onlarla həmişə fəxr edir. Onların üçü ataları kimi və eləcə də mənim kimi qürbətdədirlər. Məktublaşmalarımızın birində rəfiqəm olan böyük qızı Gülzar belə yazmışdı: “Əzizim Afaq! Atamdan nigaranam, yaşlanır, bizsə ondan çox-çox uzaqlardayıq. Bu məni yaman narahat edir. Gecələr də telefonumu söndürmürəm. Bu yaşda hər zaman onun yanında olmaq, hər arzu-istəyini həyata keçirə bilmək istəyərdim…, aramızda isə bu qədər məsafə vardır”. “Əziz bacım! Məmməd müəllim hər birimizin atası, yaxını və əzizidir. Qəlbində Vətən məhəbbəti daşıyan bütün türk övladları onun balasıdır. O heç vaxt tək deyil!” – demişdim mən də. Və bu, doğrudan da belədir! Ona hər birimiz duaçıyıq. Telefon dəstəyindən onun mehriban səsinin həmişə gur və şən gəlməsi üçün, bir-birindən gözəl şeirlər yazması üçün və hər zaman bizimlə birgə olması üçün duaçıyıq. Harada olur olsun , Məmməd İsmayılın olduğu yer – Vətəndir, əzizdir, müqəddəsdir!\nUnutmaq asanmış gözdən itəni…\nSənin olmadığın hər yer – qəriblik!\n← Azad Suriya ordusundan dəhşətli iddia\nRusiya Azərbaycan 1:0 →\n05.06.2012 14:04 26.10.2020 19:02 Yenises.ru\t0\n10.10.2012 18:54 26.10.2020 19:02 Yenises.ru\t0


10 Oktyabr 2017 – Novator.az\nSənayenin ən yeni göstəriciləri\n2017-ci ilin yanvar-sentyabr aylarında 28,3 milyard manatlıq sənaye məhsulu istehsal edilib, qeyri-neft sektorunda məhsul istehsalı 3,1 faiz artıb, neft sektorunda isə 6,6 faiz azalıb. Novator.az-ın məlumatına görə, Dövlət Statistika Komitəsi belə hesabat yayıb. Oktyabrın 10-da açıqlanan rəsmi hesab...\nPrezident Krımı satmağa çağırdı\nÇexiya prezidenti Miloş Zeman oktyabrın 10-da Avropa Şurası Parlament Assambleyasının sessiyasında Krımın işğalı məsələsinə toxunub. Novator.az-ın məlumatına görə, dövlət başçısı Rusiyanın Krımı ilhaq etməsinin qanunsuz olduğunu vurğulayıb, ancaq bununla barışmağa çağırıb: “Krım ilhaq olunub, bu şüb...\nMoskvada orta maaş nə qədərdir?\n2017-ci ilin sonuna Rusiya paytaxtı Moskvada orta əməkhaqqı 63 min rubla (1827 manat) çatacaq. Novator.az-ın məlumatına görə, Moskvanın İqtisadi Siyasət və İnkişaf Departamentinin başçısı Vladimir Yefimov oktyabrın 10-da belə açıqlama verib. O, ilin sonuna orta əməkhaqqı məbləğinin 7,8% artacağını v...\nAvstraliya Suriya səddini keçdi\nAsiyada dünya futbol çempionatının seçmə mərhələsi başa çatıb. Novator.az-ın məlumatına görə, oktyabrın 10-da Suriyanı qəbul edən Avstraliya rəqibini 2:1 üstələyərək final raundu uğrunda növbəti oyunlara vəsiqə əldə edib (ilk matç 1:1 hesabı ilə bitmişdi). Dünya çempionatına çıxmaq üçün Avstraliya n...\nNazirlikdən elektron xidmət açıqlaması\nƏmək və Əhalinin Sosial Müdafiəsi Nazirliyinin elektron xidmətlərinə yanvar-sentyabr aylarında 7 milyon 6 min 738 dəfə müraciət edilib. Rəsmi hesabata görə, ötən ay xidmətlərə keçən ilin sentyabr ayı ilə müqayisədə 20,7 faiz çox olmaqla 520 min 205 müraciət qeydə alınıb. “Əmək müqaviləsi bildirişlər...\nYUNESKO baş direktor seçir\nBMT-nin elm, təhsil və mədəniyyət qurumu olan YUNESKO-nun baş direktoru postuna seçkinin ilk turu nəticə verməyib. Novator.az-ın məlumatına görə, səsvermə oktyabrın 9-u Parisdə İcraiyyə Şurasının 58 təmsilçisinin iştirakı ilə keçirilib. Namizədlərdən heç biri qələbə üçün lazım olan mütləq səs çoxluğ...\nYarmarkada bal neçəyədir?\nOktyabrın 10-u Bakıda, “AMAY” ticarət mərkəzində (Xətai rayonu, Nobel prospekti, 23) arıçılıq məhsullarının respublika sərgi-satış yarmarkası açılıb. Bal yarmarkasına 333 arıçı 107 min 500 kiloqram məhsul çıxarıb. AZƏRTAC xəbər verir ki, yarmarkaya təqdim olunan ballar Respublika Baytarlıq Laborator...\nİntensiv yağış, leysan gözlənir\nEkologiya və Təbii Sərvətlər Nazirliyinin Milli Hidrometeorologiya Departamenti bildirir ki, oktyabrın 11-dən 13-dək Bakıda və Abşeron yarımadasında arabir yağış yağacağı, bəzi yerlərdə intensiv olacağı gözlənir. Havanın temperaturu ötən günlərlə müqayisədə 4-6 dərəcə aşağı enəcək. Oktyabrın 11-də b...\nOktyabrın 10-da Bakı Ağır Cinayətlər Məhkəməsində “Kanal 13” internet televiziyasının direktoru Əziz Orucovun işi üzrə proses başlanıb. Əziz Orucov mayın 2-də polisə müqavimətdə təqsirli bilinərək 30 sutka inzibati həbs cəzası alıb. Sonra ona Cinayət Məcəlləsinin 192.2-ci (qanunsuz sahibkarlıqla kül...\nRusiya Xəzərdə yeni hərbi baza qurur\nRusiya Müdafiə Nazirliyi Xəzərdə yeni hərbi dəniz bazasının tikintisinə başlayıb. Contact.az bildirir ki, bunu Rusiyanın “İzvestiya” qəzeti yazıb. Yazıda bildirilir ki, Rusiyanın Dağıstan Respublikası sahillərində inşa edilən yeni baza Rusiya Hərbi Dəniz Qüvvələrinin bazaları arasında ən təkmili ola...\nYeni hərracdan informasiya\nƏmlak Məsələləri Dövlət Komitəsinin 10 oktyabr hərracında 5 obyekt özəlləşdirilib. Rəsmi məlumata görə, özəlləşdirilən əmlaklardan 1-i kiçik dövlət müəssisəsi, 4-ü istifadəsiz qeyri-yaşayış sahəsidir. Ən yüksək qiymətə Bakının Suraxanı rayonunda yerləşən 148 saylı mağaza, ən aşağı qiymətə Ağstafa ra...\nMəşhur ekstrasens vəfat edib\nTanınmış ekstrasens Allan Çumak 83 yaşında vəfat edib. Novator.az bildirir ki, Allan Çumak 1980-1990-cı illərdə Rusiya televiziyalarında keçirdiyi kütləvi seanslarla məşhurlaşıb. O, seansları danışaraq deyil, dodaqlarını tərpədərək aparırdı. Jurnalist təhsili almış Allan Çumak filosof və yazıçı kimi...\nDünya çempionatına çıxan komandaların göstəriciləri (Yeni)\nNovator.az 2018-ci ildə keçiriləcək 21-ci dünya futbol çempionatına vəsiqə qazanmış milli komandaların göstəriciləri ilə tanışlığı davam etdirir: Braziliya – 20 dünya çempionatında iştirak edib, 5 dəfə çempion olub; Almaniya – 18 dünya çempionatında iştirak edib, 4 dəfə çempion olub; İngiltərə – 14 ...\nDemokratik Qüvvələrin Milli Şurasının oktyabrın 7-də Bakıda keçirdiyi mitinq ərəfəsində AXCP-nin 6 fəalı tutulub. Contact.az-ın yaydığı məlumata görə, tutulanlardan Ramid Nağıyev, Yalçın Abdullayev, Ruslan Nəsirli, Məhərrəm Rzayev və Füzuli Hüseynov Binəqədi rayonundakı müvəqqəti saxlama təcridxanas...\nPaytaxtın 450 avtobusunda gediş haqqı vahid ödəmə kartı ilə həyata keçirilir. Novator.az-ın məlumatına görə, Nazirlər Kabinetinin 9 oktyabr iclasında danışan Bakı Nəqliyyat Agentliyinin baş direktoru Vüsal Kərimli belə deyib. Vüsal Kərimli qeyd edib ki, şəhər və şəhərsalmaya uyğun olmayan xətlər opt...\nNovator.az Mərkəzi Bankın bölgələr üzrə kredit və əmanət hesabatına nəzər salıb. Ən yeni hesabata əsasən, 12,4 milyard manatlıq kreditlərin 10,3 milyard manatı Bakı şəhərində verilib. Bölgələr üzrə göstəricilər belədir: Aran iqtisadi rayonu – 503,6 milyon manat Abşeron iqtisadi rayonu – 450 milyon m...\n8 ayda problemli kreditlər nə qədər artıb?\nSentyabrın 1-nə vaxtı keçmiş kreditlərin məbləği 1 milyard 824 milyon manat olub. Novator.az-ın məlumatına görə, Mərkəzi Bank belə hesabat açıqlayıb. Ay ərzində problemli kreditlər 11,2 milyon manat artıb. Avqustun 1-nə problemli kreditlərin məbləği 1 milyard 812,8 milyon manat idi. 2017-ci ilin əvv...\nƏmək pensiyalarının orta aylıq məbləği açıqlanıb\n2017-ci ilin 9 ayında Əmək və Əhalinin Sosial Müdafiəsi Nazirliyi yanında Dövlət Sosial Müdafiə Fondunun gəlirləri ötən ilin müvafiq dövrünə nisbətən 7 faiz artaraq 2 milyard 532,59 milyon manat olub. Rəsmi hesabata görə, fonda daxilolmaların 65,13 faizi qeyri-büdcə sektorunun payına düşüb, bu da öt...\nAvro yenə bahalaşdı\nMərkəzi Bank oktyabrın 10-da ABŞ dollarının və Rusiya rublunun məzənnələrini dəyişməyib. Novator.az-ın məlumatına görə, dollar 1,7002 manata, rubl 0,0292 manata satılır. Avro isə yenə bahalaşıb. Ötən gün banklara 1,9953 manata təklif olunmuş avroya indi 2,0011manat qiymət qoyulub. Gürcü larisinin rə...


"Əcəb edib nəşə çəkirəm, sənə nə?!" – Azərbaycanlı müğənni |\nMüğənni Niyam Salaminin metbuat.az-a müsahibəsini təqdim edir.\n– Bu günə qədər müxtəlif klub konsertləri vermisiniz, nə zaman daha böyük kütlə üçün konsert verməyi planlaşdırırsınız?\n– Özüm özümdən konsert gözləyirəm. O qədər güclü potensialım var ki, özümü hər şeyə hazır hiss edirəm. Sadəcə böyük konsertin böyük də məsuliyyəti var. Qaldı ki, yeni işlər görürəm. Yay ayları üçün çox möhtəşəm mahnılar hazırlayıram. Hind mahnısı da oxuyacam. Daima fəaliyyətdəyəm.\n– Digər həmkarlarınız kimi şəxsi biznes açmaq fikriniz yoxdur?\n– Ən böyük arzum şəxsi biznesimin olmasıdır. Bu günə qədər bir neçə yerlərə getdim, danışdım, amma alınmadı. Çünki hamı sözünün əri deyil. Sözü deyir, amma əməl eləmir. İşləyəndə də gərək kişi balası ilə işləyəsən. Hansı kişi sözünə əməl etmirsə, o kişi deyil. Odur ki, yeni məkan açacam və onları sizlərin xidmətinə verəcəm.\n– Həm müğənni olub, həm də şəxsi biznes işlətmək bir o qədər də asan deyil…\n– Təbii ki, çox çətindir. Bunun üçün külli miqdarda pul lazımdır. Pulla yanaşı həm də məsuliyyət tələb edir. Ona görə bu məsələyə xüsusi diqqət edirəm.\n– İl başlayandan adınız qalmaqallardan əskik olmur…\n– Görürsünüz ki, mən heç kimə cavab vermirəm. Anlamıram, məndən nə istəyirlər?! Heç kim haqda pis nəsə danışmıram. Atalar deyib ki, pis adam pisliyindən əl çəkmirsə, sən niyə yaxşılığından əl çəkirsən? Kim nə edir özü bilər. Bura mən öz zəhmətimlə, əziyyətimlə gəlmişəm. Ona görə heç kimin dediyi vecimə deyil.\n– İllər keçdikcə dostlarınızın sayı azalır. Aygün Kazımova, Röya Ayxan, Rəhim Rəhimli ilə bir zamanlar sıx dostluğunuz var idi.\n– Aygün, Röya və Rəhim mənim ən yaxın dostlarımdır və mənə düşmənçilik etməzlər. Onların evində olmuşam, ürəklərini bilirəm. Onlar da bilirlər ki, mən onlar haqda nəsə danışmaram. Digər müğənnilərlə danışmıram. Çünki danışan kimi problem yaşayıram.\n– Bu gün düşmənlərinizdən danışmayacaqsınız yəni?\n– Bəli, heç bir müğənni haqda danışmayacam. Məndən Aygünü, Röyanı Rəhimi soruşurlar. Bu günə qədər əlli dəfə Aygünün evində olmuşam, bir dəfə görməmişəm ki, başqası haqda danışsın. Yeni mahnı təqdim edəcəm deyə, heç vaxt başqa müğənnilərin qalmaqalına münasibət bildirmərəm.\n– Zaman-zaman haqqınızda şayiələr yayılır ki, siz narkotik maddələrdən istifadə edirsiniz. Deyəsən bu şayiələri yayanlar da elə sizin şou-biznesdəki rəqiblərinizdir.\n– Siqaret çəkmirəm, araq içmirəm. Mənim siqaretin iyindən zəhləm gedir. Lap deyək ki, mən əcəb edib nəşə çəkirəm, sən kimsən?! Narkomaniyaya qurşanmışam, sənə nə?! Boş-boş şayiələr yayırlar haqqımda. Amma sizə deyim ki, onlar mənə dediklərindən artığını edir. Mən onlar haqda danışmayacam. Pis nəsə deməyəcəm.\n– Yaş ötür, evlənmək niyyətiniz yoxdur?\n– Mən kiməsə görə pərdə taxıb, yenə ailə qura bilmərəm. Ailə qurmuşam və yenidən qurmayacam. Yaşım az deyil. Mənim sənətim qurban tələb edir. Pis işə getmirəm, yaradıcılığımla məşğulam. Həyatımı buna həsr etmişəm\n– Yəni hazırda heç kim yoxdur həyatınızda?\n– İndi bir xanım var, danışırıq. Onunla nəsə olar. O da toy kimi yox, sadə bir şey. Mən elə insanam ki, çayı da, suyu da üfləyə-üfləyə içirəm. Çətin adamam.


Həcc ziyarətinin qiyməti niyə artıb? - QMİ açıqladı » İnter Press\nQafqaz Müsəlmanları İdarəsi (QMİ) bu il Azərbaycandan Həcc ziyarətinə gedən zəvvarlar üçün qiymətin artırılmasının səbəbini açıqlayıb.\nDərc edilib: 13 fevral 2018 [16:48]\nİdarənin məsul nümayəndəsi, Azərbaycanın Həcc missiyasının üzvü Həmdulla Babayev “Report”a deyib ki, əsas səbəb Səudiyyə Ərəbistanında bəzi xərclərin, o cümlədən yanacağın qiymətinin artmasıdır: “Bunlar Həcc ziyarətinin qiymətinə təsirsiz ötüşməyib. Keçən il Həcc evləri tutulmuşdu, hansı ki, ora otel deyildi. Bu il isə 1000 nəfərlik otel götürülüb”.\nXatırladaq ki, QMİ-nin Həcc şöbəsi hər gün səhər saat 09.00-dan axşam saat 18.00-dək fasiləsiz işləyir.\nQeyd edək ki, bu il Həcc ziyarəti üçün qiymət 4150 dollar müəyyən edilib. Həcc ziyarəti üçün Azərbaycana 1200 kvota ayrılıb. Əgər müraciət edənlərin sayı çox olsa, kvota sayı 2000-ə qədər artırıla bilər.\nBaxış sayı: 4005\n17 yanvar 2019 [13:15]\n17 yanvar 2019 [13:10]\n17 yanvar 2019 [13:05]\n17 yanvar 2019 [12:48]\n17 yanvar 2019 [12:21]\n16 yanvar 2019 [10:44]\nAzərbaycanda siqaretin qiyməti artırılmalıdır - Ümumdünya Səhiyyə Təşkilatı\n15 yanvar 2019 [18:30]\nÖtən il Azərbaycanda sənaye istehsalı 1,5% artıb\n15 yanvar 2019 [11:52]\nBakıda avtobus dayanacaqlarının yeri dəyişdirildi


Məzunların 43%-i öz ixtisasları üzrə çalışır - KTN-SORĞU KEÇİRDİ » Dogruxeber.az\nMəzunların 43%-i öz ixtisasları üzrə çalışır - KTN-SORĞU KEÇİRDİ\nKənd Təsərrüfatı Nazirliyi ölkədə ilk dəfə olaraq aqrar təhsilin keyfiyyətinin yüksəldilməsi məqsədilə sorğular keçirib.\nDoğruXəbər.az xəbər verir ki,nazirliyin İnsan resursları şöbəsinin Təhsil sektoru tərəfindən aparılan sorğular üç istiqaməti - məzunların işlə təminatı, işəgötürənlərin məzunların bilikləri haqqında rəyinin öyrənilməsi və əmək bazarının təlabatının müəyyənləşdirilməsi istiqamətlərini əhatə edib.\nSorğuya 2017-ci ildə Azərbaycan Dövlət Aqrar Universitetini bitirən aqraryönümlü ixtisaslar üzrə 532 məzunun 56%-i cəlb olunub. Sorğuda iştirak edən 300 məzunun 33%-ni qadınlar, 67%-ni kişilər təşkil edib.\nMəzunların işlə təminatının müəyyənləşdirilməsi məqsədilə aparılan sorğu zamanı məlum olub ki, işləyən respondentlərin 43%-i öz ixtisasları üzrə çalışır. Sorğunun nəticələri onu göstərir ki, tələbələrin universitetə aşağı bal ilə qəbul olmaları onların ixtisaslarına olan maraqlarına, ali təhsil müəssisəsindən gözləntilərinə və gələcək karyera seçimlərinə təsir göstərib.\nÖzəl və dövlət qurumları daxil olmaqla 201 təşkilat arasında keçirilən sorğu işəgötürənlərin təhsilin keyfiyyətinə dair məmnunluq səviyyəsini qiymətləndirməyə imkan verib. Belə ki, rəyi soruşulan işəgötürənlər məzunların praktiki və tətbiqi biliklərinin daha da gücləndirilməsini tövsiyə ediblər.\nƏmək bazarı üzrə ehtiyaclarının öyrənilməsi məqsədilə 60 rayonda fəaliyyət göstərən ümumilikdə 201 kiçik, orta və iri sahibkar, eləcə də 1321 ailə təsərrüfatı arasında sorğu keçirilib. Sorğunun nəticələrindən bəlli olub ki, Azərbaycanda dövlət dəstəyi nəticəsində kənd təsərüfatı sahəsində fəaliyyət göstərən özəl və dövlət qurumlarında, həmçinin ailə təsərrüfatlarında innovativ texnologyalar inkişaf etməkdədir. Təsərrüfatlarda innovativ texnologiyanın tətbiqinin genişləndirilməsi üçün tədris proqramlarında, kvalifikasiya və peşə standartlarının yenilənməsi məqsədəuyğun sayılır. Sorğuların cavabları ümumiləşdirilib, təhlil edilib və nəticələr üzrə müvafiq tövsiyələr hazırlanıb. Beləliklə, aqrar təhsilin keyfiyyətinin yüksəldilməsi və aqraryönümlü ixtisasların kənd təsərrüfatı sahəsində mövcud əmək bazarının tələblərinə uyğun formalaşdırılmasını təmin etmək üçün aşağıdakıları tövsiyə olunur:\nUniversitetin maliyyə dayanıqlığını təmin etmək;\nİşlə təmin olunma səviyyəsinə diqqətlə yanaşmaq (işlə təmin olunmanı\nAqrar sənaye sektoru ilə yaxından partnyorluq etmək və layihəyə\nTədris proqramlarından asılı olmayaraq rəqəmsal və xarici dil biliklərinin aşılanması məqsədilə müvafiq fənlər əsas fənlər kimi öz əksini tapsın;\nTələbələrə elmi, tətbiqi və tədqiqat bacarıqlarını aşılamaq;\nİxtisasın xüsusiyyətini nəzərə alaraq tədrisin təşkili zamanı istehsalat təcrübəsinin mövsümə uyğunluğunu təmin etmək;\nUniversitetin aqraryönümlü ixtisasları üzrə tədris proqramlarının\nTələbə və müəllim mübadilə proqramlarını genişləndirmək;\nAqrar sahədə diplomların xarici ölkələrdə tanınmasını təmin etmək;\nBeynəlxalq reytinqdə yer almaq.\nSorğuların nəticələri aqrar təhsil sahəsində metodiki təlimatların hazırlanmasında istifadə olunacaq.\nTarix:24-01-2020, 13:45 Baxış Sayı:88 Kateqoriya:gundem


Sən demə, Fəlakəti oynayan Elşən… – Bozbaş Pikçers | YENİLİK.AZ İNTERNET QƏZETİ\nQapını açıb içəri girəndə Şöşünün (Ramil Babayev), ağsaqqalın (Azər Baxşəliyev) oturub çay içə-içə nərddə zər atdıqlarını gördüm. Onda başa düşdüm ki, yox, düz gəlmişik. Teleqraf.com olaraq “Bozbaş Pikçers”in qonağıyıq…\n– Bəli, hələ onlardan da yuxarısı. Mən bunu elə-belə demirəm. Elə bir vəzifəli adam olub ki, rastlaşanda “salam” əvəzinə bizim zarafatımızı işlədib. Bax onda başa düşmüşəm ki, mən elə-belə adam deyiləm. Fəlakət elə-belə kişinin oğlu deyil!


Alibaba-da süni intellekt üçün prosessor hazırdır - İKT - Fins.az\nAlibaba-da süni intellekt üçün prosessor hazırdır\nBundan başqa, o, artıq Alibaba xidmətləri tərəfindən istifadə olunur\nÇin şirkəti Alibaba Group Holdings, özünün istehsal etdiyi Hanguang 800 prosessorunu təqdim edib. Bu maşın öyrənmə məsələləri üçün ixtisaslaşdırılmış həlldir. O, artıq Alibaba tərəfindən axtarış, avtomatik tərcümə və elektron ticarət nəhənginin veb-saytlarında fərdi tövsiyələrin verilməsi üçün istifadə olunur.\nFins.az TED.az-a xəbər verir ki, mikrosxem Alibaba tərəfindən 2017-ci ilin sonunda yaradılmış DAMO Academy-Tədqiqat İnstitutunun və yarımkeçirici məhsulla məşğul olan şirkətin T-Head bölməsinin mütəxəssisləri tərəfindən hazırlanıb.\nAlibaba şirkəti 2018-ci ilin sentyabrında il ərzində süni intellekt üçün prosessor yaratmağı söz verib. Bir sözlə, internet nəhəngi sözünə əməl etdi.\nŞirkət nümayəndəsinin sözlərinə görə, Alibaba, yaxın gələcəkdə çipi müstəqil kommersiya məhsulu kimi satmağı planlaşdırmır.\nAlphabet və Feysbuk kimi Amerika texnoloji nəhəngləri də məlumat mərkəzlərinin məhsuldarlığını artırmaq üçün öz prosessorlarını təkmiləşdirirlər. Alibaba bu bazarın 47% - ni əhatə etməklə, Çində bulud xidmətləri təchizatçıları arasında mübahisəsiz lider olduğunu sübut edir.


Driver və proqramların yüklənməsi — videodərs\nAna səhifə / Kompüter qurğularını idarə edən sistemlər / Driver və proqramların yüklənməsi\nDriver və proqramların yüklənməsi\n29.04.2020\tKompüter qurğularını idarə edən sistemlər Комментарии к записи Driver və proqramların yüklənməsi отключены 0 Baxış\nDriver və proqramların yüklənməsi bu gün ki, elektron və video dərsimizin əsas mövzusu olacaq. Odur ki, əziz dostlar, dəyərli oxucularım və dinləyicilərim, həmçinin gadirov.com saytının daimi ziyarətçiləri, youtube abunəçilərim və sosial şəbəkə istifadəçilərim sizləri Kompüter qurğularını idarə edən sistemlər moduluna həsr olunmuş elektron dərsliyində salamlayıram.\nKompüterə Windows əməliyyat sistemini yazarkən avtomatik olaraq bəzi drayverləri özü yükləyir. Bunu yoxlamaq üçün aşağıdakı əməliyyatları yerinə yetirmək lazımdır. This PC – kontekst menyu ilə açırsınız.\nDrayverləri yükləməyin bir neçə üsulu var. Bəziləri ilə tanış olun.\n1. Windows –un rəsmi saytından axtarış verib yükləmək olar. Kursoru 1- in üzərinə qoyub kontekst menyunu açın.\nSonra aşağıdakı ardıcıllıqla əməliyyatı yerinə yetirin.\n“Search automatically for updated driver software” seçib axtarışa verirsiniz. Bir müddət gözlədikdən sonra aşağıdakı pəncərə açılır.\nBeləliklə biz Driver və proqramların yüklənməsi mövzusu ilə tanış olduq. Sonda bir müəllif kimi qeyd etmək istəyirəm ki, elektron dərsliyim müstəqil öyrənmək istəyən yeni başlayan istifadəçilər, müəllimlər və istehsalat təlimi ustaları üçün nəzərdə tutulub. İnanıram ki, yeni öyrənən istifadəçilər üçün bu elektron dərsim də faydalı olacaq. Odur ki, xeyirxah iş görmək imkanını qaçırmayın.Mövzunu sosial şəbəkələrin birində paylaşın. Kanalıma abunə olun ki, bu elektron dərsdən digər dostlarınızda yararlana bilsinlər. Baxdığınız və kanalımı izlədiyiniz üçün sizlərə təşəkkür edirəm.\nLoad BIOS Defaults və Load Setup Defaults\nBIOS səhv siqnalları\nTeqlər#DərsVaxtı #DərsdənQalma #EduAz #EvdəQal #PeşəTəhsili #TəhsilNazirliyi BIOS haqqında ümumi məlumat BIOS səhv siqnalları BIOS-a daxil olma BIOS-un təyinatı Driver və proqramların yüklənməsi Ekranın ölçüsü və göstərmə qabiliyyəti.Fərdiləşdirmə paneli Insert Load BIOS Defaults və Load Setup Defaults PowerPoint 2016 Save & Exit Setup SmartArt rəsmləri SmartArt rəsmlərin formatlanması Windows pəncərələri üzərində əməliyyatlar Windows ƏS-nin inkişaf tarixi və əsas xüsusiyyətləri Windows-un istifadəçi qrafik interfeysi vizual Вставка\nƏvvəlki Channels (Каналы) palitrası ilə iş\nNövbəti Adobe Photoshop-Crop Tool aləti\nİnsanlarda belə bir fikir formalaşmışdır ki, kompüter format edilərkən bütün materiallar silinir.Əslində bu belə deyildir. Kompüter format olunarkən ançaq proqramlar silinir. Çünki kompüterə qoşulu olan proqramların qovluqları “C” dickində yerləşir.


2022, 26 İyun, bazar, Bakı vaxtı 19:15\n26 aprel Çeçen Dili günüdür. Azərbaycandakı Çeçen İcmasının rəhbəri Ramzan Mollayev bu münasibətlə AzadlıqRadiosunun suallarını cavablandırıb\n- Azərbaycanda yaşayan çeçenlər öz dillərini necə öyrənirlər?\n- Çeçen dilində bizi heç kim öyrətmir. Azərbaycan dövləti bizim dili qəbul etməyib və icazə vermədi ki, öz dilimizdə məktəb olsun. Əvvəl biz 12000 nəfər idik. İndi isə hiss olunacaq dərəcədə azalmışıq. Hazırda bizə BMT kömək edir. Dilə gəlincə isə, öz aramızda daim danışırıq, kitab oxuyuruq, uşaqlarımızı öyrədirik, öz mədəniyyətimizi, dinimizi qoruyub saxlamağa çalışırıq.\n- Bəs Azərbaycanda yaşayan çeçenlərin övladlarına öz dillərini öyrətmək üçün dərslikləri və ya kitabları varmı?\n- İndi bizə bir dərslik veriblər, çeçen əlifbası, onu da BMT-nin dəstəyi ilə həmyerlimiz nəşr edib. Həmin əlifba da latın hərfləri ilədir. Yəni latın hərfləri ilə çeçen əlifbası. Bir sözl,ə var gücümüzlə çalışırıq dilimizi qoruyub saxlayaq.\n- Bu gün Azərbaycanda nə qədər çeçen yaşayır və onların vəziyyəti necədir?\n- Hazırda çeçenlər Azərbaycanı tərk etməyə çalışırlar, 12.000 nəfər idik, indi isə heç 1000 nəfər qalmayıb. Azərbaycanda proqram hazırlanmayıb deyə, çeçenləri təhvil verirlər və ya oğurlayıb öldürürlər, ona görə də hamımız çalışırıq Avropaya köçək. Bizim Azərbaycanda heç işləmək hüququmuz da yoxdur. Azərbaycan Respublikası bizi qəbul etməyib. Hər gün kim isə köçüb gedir. Kim bacarırsa, qərara gəlib ki, getsin. Biz ona görə köçürük ki, bizim sağ qalıb-qalmayacağımıza burada zəmanət verən yoxdur.\nŞeyxin yubileyinin indi keçirilməsi suallar doğurur…


Ləyaqətlə yaşamaq və Ləyaqətlə ölmək | Xural qəzeti\nƏsas Səhifə/KÖŞƏ YAZARLARI/Ləyaqətlə yaşamaq və Ləyaqətlə ölmək\nLəyaqətlə yaşamaq və Ləyaqətlə ölmək\nBu fraza bu gün İTV-də gedən bir verilişin reklamında idi. Əslində, tam başlıq «Biz ləyaqətlə yaşadığımız kimi ləyaqətlə ölməyi də haqq edirik» idi.\nMən bizim televiziyalara baxmıram. Lakin mətbəxdə olan ekran təbii olaraq evin xanımının tam ixtiyarındadır. Bax elə mətbəx televizorunda gedən bir verilişin reklam fasiləsində bunu eşitdim. Doğrudan da ola bilər ki, kimlərsə bu gün Azərbaycanda özünün ləyaqətlə yaşadığını düşünsün. Amma görək ləyaqətlə yaşamaq nə deməıkdir? Axı, ləyaqətin özü nə deməkdir?\nLəyaqətlə yaşamaq – halal yaşamaqdır; ləyaqətlə yaşamaq – haqsızlığa dözməməkdir; ləyaqətlə yaşamaq – başqalarının haqqını yeməməkdir; oğurluq etməmək, rüşvət almamaq, Allahın qullarının haqqını yeməmək, özünə rəva bilmədiyini başqalarına qıymamaqdır…\nLəyaqətlə yaşayan insan haqsızlığa dözməz, düzə düz, əyriyə əyri deyər. Ləyaqətlə yaşayan insan oğruya, rüşvətxora, şərəfsizə salam verməyi özünə əskiklik sayar – bu rüşvətxorlar, oğrular, şərəfsizlər kim olurlar-olsunlar, onlar nə vəzifə tuturlar-tutsunlar. Ləyaqətlə yaşayan insan heç vaxt öz ölümü haqda fikirləşməz, çünki ləyaqətlə yaşayan adam ölməzdir. Bu ölməzliyi ona yaşadığı həyat tərzi vermişdir.\nBaxın, hamımız tarixdən azmı ləyaqətli adamlar tanıyırıq? Min illərdir dünyalarını dəyişməsinə baxmayaraq, onlar hələ də yaşayırlar. Onların həyat yaranandan bəri yaşadıqları həyat tərzi bu gün bizə ləyaqət kəlməsinin mənasını verib. Ki, ləyaqətli insan nədir və o necə yaşamalıdır.\nMən inanıram ki, bu gün Azərbaycanda ləyaqətli insanlar ola bilərlər, çünki bu gün yaşadığımız sistem insanın ləyaqətli yaşamasına imkan verirmi? Amma var ləyaqətli insanlar, onlar azlıqda olsalar da, öz ləyaqətlərini satmayıb! Onlar bu rejimin zindanlarından, aclıqdan, fiziki məhvlərindən qorxmayaraq öz ləyaqətlərini saxlayıblar. Bax, ləyaqəti, ləyaqətli yaşamağı biz məhkəmə salonlarından, müttəhim kürsülərindən eşidirik. Biz ləyaqətli insanları kübar məclislərində deyil, bankir, məmur kabinetlərində (əslində, elə ikisi də eyni məna kəsb edir) deyil, məhkəmə salonlarında olan barmaqlıqlar ardında gördük. O insanlar sübut etdilər ki, ləyaqətli yaşayanlar heç nədən qorxmurlar, çünki onlar üçün ölüm yoxdur. Ola bilər ki, kimlərsə onları cismani öldürsünlər, lakin ruhən onlar həmişə yaşayacaqlar. Ləyaqətlilik pul ilə, vəzifə ilə, titullarla, orden medallarla ölçülmür və yeganə ölçü vahididir ki, yaranması peyqəmbərlərə, yaşadılması isə insanlara aiddir. Bu hansısa bir dinin, hansısa bir millətin deyil, bu, bütün insanlığındır! Hamı bunu qəbul edir, amma deyəsən…\nBilməyənlər üçün ləyaqətliliyin bəzi şərtlərini deyim:\nYetim və dul malı yemə!\nÖzünə qıymadığını qonşuna qıyma!\nMüasir yazarlar niyə ziyalıya çevrilə bilmir?


Həbibə Allahverdiyeva: “Rəssamlıqda yeniliyin tərəfindəyəm, amma yenilik adı altında hansısa rəng və ştrixlə insanları aldatmağı qəbul etmirəm”. - Tam səmimi - FOTOLAR | "Nuhçıxan" İnformasiya Agentliyi\nHəbibə Allahverdiyeva: “Rəssamlıqda yeniliyin tərəfindəyəm, amma yenilik adı altında hansısa rəng və ştrixlə insanları aldatmağı qəbul etmirəm”. - Tam səmimi - FOTOLAR\nHörmətli izləyicilər, NUHÇIXAN bu gündən yeni bir layihəyə start verir. “Tam səmimi” başlıqlı layihədə muxtar respublikanın ziyalıları, yaradıcı sənət adamları, ictimaiyyətin tanınmış fəal üzvləri ilə etdiyimiz səmimi söhbətləri sizlərə təqdim edəcəyik. İlk qonağımız isə Naxçıvan Muxtar Respublikası Ali Məclisin Deputatı, Naxçıvan Muxtar Respublikasının Əməkdar rəssamı, Naxçıvan Dövlət Universiteti Təsviri-incəsənət kafedrasının baş müəllimi Həbibə Allahverdiyevadır.\n-Həbibə xanım, “Tam səmimi”nin ilk qonağısınız. Dəvətimizi qəbul etdiyiniz üçün çox sağ olun. Yaradıcılıqda və işdə vəziyyət, əhval –ruhiyyəniz necədir?\n-Məni ilk layihənizin ilk qonağı qismində seçdiyiniz üçün təşəkkür edirəm. Uğurlu olsun. Ətrafımda gördüyüm duyduğum hər şey mənim əhvalıma təsir edir. Əhvalım yaxşıdırsa bu mənim işimə də təsir edir. Çalışıram ki, mənfi emosiyalardan uzaq olam. Qarşımdakı insanlara da müsbət enerji ötürə bilim.\n-Ana, rəssam, müəllim, yoxsa deputat-hansı sizə daha yaxındır?\n- Sənət sahəsi belədir ki, səmimiyyət mütləqdir. Səmimiyyət olmayan yerdə heç nə olmur, hər şey saxta və süni olur. Səmimiyyət isə hər şeyin açarıdır. Sadalananların hər biri mühümdür. Analıq, ailə bu mütləqdir. Təbii ki, pedaqoji sahə də elə. Rəssamlıq isə mənə çox doğmadır. Yaradıcı bir sahədir və əsasdır. Deputat olmaq isə xalqımız, vətənimiz üçün müqəddəs və alidir. Mən çalışıram ki, həm dövlətim, həm də millətim üçün gərəkli olam.\n-Payız yaradıcı insanların fəslidir deyirlər...\n-Necə ki, yaz gözəllik və oyanışdırsa, payızda biraz hüzn var təbii ki, sona doğru gedişdi sanki. Ancaq mən elə düşünürəm ki, hər son eyni zamanda da bir başlanğıcdır. Çalışıram payızda da bir nikbinlik olsun. Payızın daha çox rəngləri mənə xoş gəlir-isti rənglərin harmoniyası. Və payız rəngləri içində olmaq onu duymaq insanda bir enerji yaradır.\n-Bəs ovqatınız daha çox hansı fəsilə uyğundur?\n-Yay biraz mənə uzaqdır. Adətən qış üçün belə deyirlər, ancaq yayda daha çox süstlük hiss edirəm. Yaz və payızı mən özümə daha yaxın hiss edirəm.\n-Tablolarınızdan da sarı daha çox boylanır.\n-İsti rənglər sevdiyim rənglərdi. Soyuq və isti rənglərin harmoniyasını daha çox sevirəm.\n-Bəs musiqi, işləyəndə daha çox nəyi, kimi dinləyirsiniz?\n-Klassik musiqiləri çox sevirəm. Musiqi ilə rəssamlıq çox yaxındır. İkisi bir arada olanda daha gözəl olur. Siz görürsünüzmü sərgi salonlarında fonda mütləq musiqi var və onda tablo daha təsirli olur. İnsana yeni duyğular bəxş edir. Sanki daha çox qapılırsan o obraza, süjetə.\n-Bəs ədəbiyyat ?\n-Etiraf edim əvvəl daha çox bədii ədəbiyyat oxuyurdum. Ancaq indi birqədər az vaxt ayırıram.\n-Hansı ədibin əsərlərinə illüstrasiya çəkmək istəyərdiniz?\n-Hüseyn Cavid poeziyası mənə çox yaxındır. Ruhən ona çox yaxın olduğumu hiss edirəm. Onun portretini də işləmişəm. Məmməd Araz, Bəxtiyar Vahabzadəni çox sevirəm, çünki şeiri sevirəm. Dünya ədəbiyyatında isə Drayzer mənə çox yaxındır. “Əli və Nino”nun da illüstrasiyasını çəkmişəm.\n-Həyatınızı daha çox hansı prinsip üzərində qurmuşunuz? Həyat devizini bir cümlə ilə ifadə edə bilərsiniz?\n-İnsan olmaq və insan kimi qala bilmək. Həyatın bütün çətinliklərini imtahan kimi qəbul etmək və bundan insanlığımızı itirmədən çıxa bilmək.\n-Bəs sənətdə və cəmiyyətdə yenilikçisinizmi, yeniliyin tərəfindəsinizmi?\n-Mənə görə elə şeylər var ki, onlar dəyişilməzdi.Və ən yaxşısı da onun elə dəyişilməz qalmasıdır. Ancaq elə şeylərdə var ki, dəyişilməlidir, zamanın tələbidir. Misal üçün bizim adət-ənənələrimiz var. Dəyişilmədən gələcək nəsillərə çatdırmalıyıq. Ancaq elə nüanslar var ki, tarixdə qalmalıdır. Biz mədəniyyətin inkişafının axarındayıq.Onun üçün dövrlə ayaqlaşmalıyıq. Keçmişdə qalsaq inkişaf edə bilmərik. Rəssamlıqda isə akademizm elədir ki, o mütləqdir. Rəssamlığın ibtidai əlifbası olması mütləqdir və dəyişilməzdir.\nDövrümüzdə də rast gəlirik , müxtəlif üslublar var. Ancaq dediyim bu üslublara gələnə qədər akademik təhsil olmalıdır. Rəssamlıqda hər hansı yenilik adı ilə hər şeyi qəbul etmirəm, çünki hər dəyişiklik yenilik deyil. Yeniliyin tərəfindəyəm, amma bəzən sənətdə nə isə edib, adını yenilik qoyurlar. Təəssüf ki, bu “yenilikdən” insanlara heç nə çatmır, onları hansısa rəng və ştirxlə aldatmağa çalışırlar.\n-Öz avtoportretinizi çəkmisinizmi?\n-Çəkmişəm, məktəbli olarkən. Ancaq indi baxanda görürəm ki, səhvlər var. Çəkdiyim bütün qadın obrazlarını mənə oxşadırlar, deyirlər yaratdığın bütün qadın obrazları sənsən. (Gülür.) Əslində yaradıcı insanlar yazdığı və çəkdiyi hər bir sənət əsərində özünü ortaya qoyur. O başqası ola bilməz , öz fikrini,öz düşüncəsini, öz xarakterini ortaya qoyur.\n-Biraz da müəllimlik fəaliyyətinizdən danışaq, tələbkarsınızmı?\n(Gülür) – Hə. Deyirlər ciddiyəm. Bunu ən çox birinci kurs tələbələri deyir. Ancaq vaxt keçdikcə çox səmimi olduğumu vurğulayırlar. Çalışıram ki, tələbələrlə yaxşı ünsiyyət quram və səmimi olam. Çünki rəssamlıq bunu tələb edir. Mən tələbələrlə o səmimiyyəti yaratmasam dərsi necə keçə bilərəm? Dərsdə tələbələr üçün yaradıcı mühiti mən yaratmalıyam. Amma etiraf edim ki, tələbələrlə münasibətdə bir qədər hədd də saxlayıram. Bəzən tələbələr çox səmimi olan müəllimin yumşaqlığından istifadə edirlər...\n-Yaradıcılıq,dərs və ev-ailə, bunlar fərqli işlərdir. Hamısı birləşəndə yormur ki sizi?\n-Fiziki yorğunluq olur, əsas odur ki, ruhən yorğunluq olmasın. Fiziki yorğunluğu bərpa eləmək asandı. Birdə məşğul olduğun işə sevgi mütləq olmalıdır. Məhəbbət olan yerdə ruhun yorğunluğu olmur.\n-Naxçıvan qadını dünən və sabah. Gələcəyin necə xəyal edirsiniz?\n-Mən bu sualın cavabını qadınlara həsr elədiyim sərgimdə deyəcəyəm. O cavab daha obrazlı şəkildə olacaq. (Gülür) Sözlə ifadə etdikdə isə, Azərbaycan qadını həm güclü, həm zərif, həm də işgüzar olub. Həmişə öndə olub və elə onunda ən gözəl nümunəsi Möminə Xatundur. Bu həmdə qadına verilən dəyərdir. Tarixən necə güclü, ləyaqətli və ziyalı olubsa gələcəkdə də elə olacağına inaniram və bunu tələbələrimə də deyirəm. Yəni bu obraz mənə görə belədir: vətənpərvər, ziyalı, ailəsinə sadiq, əməksevər və qoruyan.\n-Övladlarınıza ən çox nəyi öyrədirsiniz və sizdən ən çox nəyi öyrənmələrini istərdiniz?\n-Düzü, bu haqda heç düşünməmişdim. Sualla məni qəfil yaxaladınız. (Gülür). İstərdim ki, əsl ziyalı və insan kimi nəzakətli olsunlar. Birdə onlara təkcə mən deyil, həyat yoldaşımla birgə çalışmışıq ki, həmişə düzgün tərbiyə verək. Xalqımız və cəmiyyətimiz üçün gərəkli olsunlar, onlardan həmişə bunu istəyirəm.\n-Həbibə xanım, bu sual yəqin ki, gənclər üçün də maraqlı olar-ailə karyeraya, yaxud da ki, karyera ailəyə mane olmur ki?\n-Etiraf edim ki, bu sualı mənə hələ heç bir jurnalist verməyib. Amma siz çox həssas məqamlara toxunursunuz. Əslində bu mənim xoşuma gəlir. Sualın cavabında deyim ki, mən öz sərgimdə də bunu vurğulamışam. Yaradıcılıq qısqancdır, vaxtın, zamanın hamısını tələb edir və mən bunu hər zaman hiss eləmişəm. Ancaq zamanı düzgün bölməyi bacarmaq lazımdır.\n-Məni rahatladan ən yaxşı iş elə rəssamlıqdır. Vaxt tapanda dekorativ əl işləri,balaca heykəllər hazırlayıram.\n-Həbibə xanım, siz çox sakit bir xanımsınız. Bunu sizi tanıyanların hamısı təsdiq edir. Amma hər bir insanın özünəməxsus daxili aləmi, digər insanlara fərdi yanaşması var. Siz insani münasibətlərdə nəyi bağışlamırsınız?\n-Xarakterim belədir ki, insanlara tez öyrəşirəm. Saxtakarlıq və sünilik mənə yaddır. İnsanları tanımaq qabiliyyətim var. Ancaq bəzən yalanı, riyanı anlaya bilmirəm. Xəyalpərəstəm. Ancaq inam hissi heç vaxt məni tərk eləmir. İnam hissi olmasa yaşamaqda çətin olar.\n-Romantik ya realistsiniz?\n-Həyatda realist deyiləm, xəyali hiss və duyğular yaşayıram. Şən mühitdə olmağı və deyib-gülməyi sevirəm. Bəzən hisslərimə çox qapılıram, ancaq yenə də nikbinəm. İstəyirəm ki, elə bütün insanlarda həyata pozitiv baxıb, nikbin yanaşsınlar. Belə...


WorldSkills Azerbaijan peşə təhsil müəssisələri arasında xalçaçılıq müsabiqəsi elan edir\n30.04.2021 11:57 78 baxış\nWorldSkills Azerbaijan platforması milli xalçaçılıq irsimizin qorunması və xalçaçılıq sənətinə marağın artırılması məqsədilə peşə təhsil müəssisələrinin tələbələri və yeni məzunları arasında “Bacarıqlı ol! – Milli irsimizi yaşat!” adlı xalçaçılıq müsabiqəsi elan edir.\n“Qarabağ”, “Milli irsimiz” və “Əyalətim” adlı üç kateqoriya üzrə mübarizə aparacaq müsabiqəçilər hazırda bu ixtisasın tədris olunduğu 16 peşə təhsili müəssisələri tərəfindən daxili seçim əsasında müəyyən ediləcəklər. 30 aprel-15 may tarixlərində davam edəcək müsabiqədə seçilmiş iştirakçıların müvafiq kateqoriyaya uyğun xalçalar hazırlaması nəzərdə tutulur. “Qarabağ” və “Milli irsimiz” mövzuları üzrə eskizlər müsabiqə təşkilatçıları, “Əyalətim” mövzusu üzrə isə peşə təhsil müəssisələri tərəfindən müvafiq regionu təmsil etmələri üçün sərbəst şəkildə müəyyən olunur. Hazırlanmış xalçalar münsiflər heyəti tərəfindən eskizə uyğunluq, tikiş texnikası və rəng yaradıcılığı kimi meyarlar əsasında qiymətləndiriləcək.\nYarışın sonunda ən yaxşı xalça müəllifi olan tələbələr, onların ustaları və təmsil etdikləri peşə təhsil müəssisələri müxtəlif kateqoriyalar üzrə mükafatlandırılacaqlar.


Azərbaycanın təhsildə qiymətləndirmə və qəbul modeli beynəlxalq tədqiqatlar jurnalında dərc olunub - AZƏRTAC – Azərbaycan Dövlət İnformasiya Agentliyi\nRusiyanın Ali İqtisadiyyat Məktəbi Milli Tədqiqat Universitetinin (National Research University Higher School of Economics) “Rusiya və qonşu ölkələrdə ali təhsil” adlı beynəlxalq tədqiqatlar jurnalının “Ali təhsil müəssisələrinə qəbul mexanizmləri və ali təhsilin əlçatanlığı”na həsr olunan 2021-ci il 26 nömrəli buraxılışında Dövlət İmtahan Mərkəzinin (DİM) fəaliyyəti haqqında “Azərbaycanda ali təhsil müəssisələrinə qəbul sistemi” adlı məqalə dərc olunub.\nDİM-dən AZƏRTAC-a bildirilib ki, məqalənin həmmüəllifləri Dövlət İmtahan Mərkəzinin Direktorlar Şurasının sədri Məleykə Abbaszadə, Yoxlama-ölçmə materiallarının işlənməsi şöbəsinin müdiri Natiq Əliyev və Statistik araşdırmalar, elmi layihələndirmə və innovasiyalar şöbəsinin müdiri Oleq Şelaqinovdur. Məqalədə “Mərkəzləşmiş imtahan sisteminin yaradılmasının məqsədləri” başlığı altında 1992-ci ildən tətbiq edilən müvafiq sistemin abituriyentlərin sosial-iqtisadi vəziyyəti və ya yaşayış yerindən asılı olmadan ali təhsil müəssisələrinə qəbulu prosesində sosial dəstək rolunu oynaması, eləcə də keyfiyyətli təhsili istedadlı və motivasiyalı tələbələr üçün əlçatan etməsi məsələləri qeyd edilib.\nBundan əlavə, “İmtahanın məzmunu və qəbul sisteminin təkmilləşdirilməsi” başlığı altında ixtisas qrupları üzrə imtahan fənləri cədvəl şəklində təqdim olunub, buraxılış imtahanlarının yeni modeli, eləcə də imtahanların təşkili və idarəedilməsi haqqında geniş məlumat verilib. Məqalədə, həmçinin “2014–2020-ci illərin qəbul imtahanlarında iştirak edən abituriyentlərin qəbul balına əsasən müqayisəsi” (bütün məzunlar nəzərə alınaraq) diaqram vasitəsilə göstərilib. “DİM-in sosial və ictimai qiymətləndirilməsi” hissəsində isə imtahanların texnologiyası və məzmununun daimi olaraq yenilənməsi, yeni test tapşırıqlarının və qiymətləndirmə alətlərinin hazırlanması, abituriyentlərin imtahanlara müstəqil şəkildə hazırlaşmaları üçün çoxçeşidli materialların (test bankları, internet resursları və s.) təmin olunması haqqında məlumatlar öz əksini tapıb.\nMəqaləni DİM-in saytında verilmiş linkdən oxumaq olar.\nAZERTAG.AZ :Azərbaycanın təhsildə qiymətləndirmə və qəbul modeli beynəlxalq tədqiqatlar jurnalında dərc olunub


novruz bayramina aid hakisdalar\nKoronavirusa yoluxan diabet xəstələrinin ölüm səviyyəsi digər COVİD-19 xəstələrinə nisbətdə daha yüksəkdir. "Haberturk"ə istinadən xəbər verir ki, bunu türkiyəli endokrinoloq Burcu Kızılarslanoğlu deyib. Həkim şəkə\n"Deltakron"da olan mutasiyaların sayı 46-ya bərabərdir\nCOVID-19 pandemiyası üçüncü ildir ki, davam edir. Bu müddət ərzində koronavirusun bir neçə ştamı qeydə alınıb. Son günlər Kiprdə koronavirus infeksiyasının daha yeni bir növü aşkarlanıb. Həmin yeni növ əvvəllər müəyyən olunmu\nSizə təqdim edəcəyimiz maska dərinin regenerasiyasını sürətləndirir, ölmüş toxumaları bərpa edir, dərini rahatlaşdırır, tonusunu qaldırır, müsbət təsir edir. Maska yaşıl çayla hazırlanır və dəridəki qırışların açılmasın\nRusiyalı həkim və televiziya aparıcısı Aleksandr Myasnikov dünya üçün yüksək ölümlə nəticələnəcək yeni epidemiyanı proqnozlaşdırıb. Trend-ə istinadən bildirir ki, bu barədə həkim öz Telegram kanalında yazıb. Həkim insanları\nnovruz bayramina aid hakisdalar melumatlari 2022, novruz bayramina aid hakisdalar haqqinda melumat , novruz bayramina aid hakisdalar xeberleri, novruz bayramina aid hakisdalar haqqinda ətraflı xanim.az saytında öyrənə bilərsiz\nsonxeber.az aksessuarlar toy gecesi qaşların formalari milli yemekler uşaq yeməkləri qadın hüquqları yay donları kosmetika uzeyir hacibeylinin seirlri kiliter


AZƏRBAYCAN TÜRK MENTALLIĞI VƏ MİLLİ-MƏNƏVİ DƏYƏRLƏR ( III Yazı) » Xeberdar.net\nŞübhəsiz, öz dövrü ilə bağlı yazdıqlarında Vəzirov nə qədər haqlı idisə, ancaq keçmişə yönəlik dedikləri çox mübahisəlidir. Hər halda Vəzirov bilməli idi ki, Türk xalqlarının, xüsusilə də Azərbaycan türklərinin elmdən, mədəniyyətdən, fəlsəfədən, riyaziyyatdan və digər elmlərdən bəhs edən onlarla deyil, bəlkə yüzlərlə alimləri olmuşdur. Yəni ən azı min il ərzində təkcə Azərbaycan türkləri arasında kitabları olan onlarla elm adamları olmuş (Bəhmənyar, Sührəverdilər, Xaqani, N.Tusi, S.Urməvi, M.Şəbüstəri, M.Füzuli və b.), yüzlərlə kitablar inşa edilmişdir. Üstəlik, Vəzirovun yaşadığı dövrdə də Bakıxanov, H.Z.Şirvani, M.F.Axundzdə, Mirzə Kazım bəy və başqaları elmə, fəlsəfəyə, kimyaya, tibbə və digər sahələrə dair kitablar yazmışlar (18, s.353).\nBizcə, Axundzadə, Vəzirovla yanaşı milli-dini adət-ənənələrə, xüsusilə də islami dəyərələrə həddən atrıq ifrat şəkildə yanaşan Mirzə Məhəmməd Kazımbəy olmuşdur. Əvvəlcə fanatik islam tərəfdarı olub, daha sonra ondan üz döndərib xristianlığı qəbul edən Kazımbəyin “Bab və babilər” (1865) əsərində İslam dini meydana çıxdıqdan sonra başqa tayfalara nadanlıq və kütlük gətirdiyini iddia etməsi, yəni “nəinki Məhəmmədin şəriəti, bəlkə də onun və xəlifələrinin siyasəti buna mail idi ki, ərəblərin və onların məğlub etdikləri tayfalar arasında həmişə nadanlıq və kütlük qalmış olsun. Çünki onlar bilirdilər ki, fanatizmlə əbləhlik və kütlük birləşmədən “böyük işləri” əmələ gətirə bilməz” (19, s.98), mülhaizəsini irəli sürməsi, birmənalı qarşılanmamışdır. O, bir tərəfdən “Qərb öz siyasəti ilə Asiyada maarifçiliyi yarada bilməz... Ölkənin islahatçıları bu ölkənin özündə doğulmalıdırlar”- deməklə yanaşı (20, s.66), digər tərəfdən isə yazırdı: “Bəs Şərq – bu bizim ilk vətənimiz, bəşəriyyətin beşiyi, bu işığın doğulduğu yer nə vaxt maarif ziyasına bürünəcək? Nə vaxt burada sivilizasiya canlanacaq? Doğurdanmı Qərb burada xeyirxah çevriliş etməyə qadir deyil? Doğurdanmı İslam sivilizasiyaya əbədi maneə olaraq qalacaq?” (20, 66-67). Bu mülahizələrdən də açıq şəkildə görünür ki, Kazımbəy Asiyanın özündə maarifçiliyin yaranmasını, islahatçıların buradan çıxmasının vacibliyini irəlü sürməklə yanaşı, Qərbin Asiyada “xeyirxah çevriliş” edib “Qərb sivilizasiyasına” əngəl kimi gördüyü İslam dininin aradan qaldırılmasına da ümid edir. Ancaq artıq heç kəsə sirr deyildir ki, Qərb Asiyada, o cümlədən İslam Şərqi ölkələrində hansı formada “xeyirxah çevrilişlər” edib yalnız müsəlman xalqlarının deyil, bütövlükdə insanlığın qənimi kəsilmişdir.\n20-ci əsrin əvvəllərində Axundzadə, Kazımbəyin yolunu davam etdirən Məhəmməd Ağa Şahtaxtlı da hesab edirdi ki, İslam dini adından bütün fəlsəfi təlim və mübahisələr, fikir və şüur azadlıqları ləğv edilmiş eyni zamanda, dünyanın adət və tələbləri dəyişildiyi halda, dəyişilmə¬yən islami dəyərlər cəmiyyəti əzmiş və təbii ədalət hissini məhv etmişdir (21, s.46-48). İslami dəyərlərə münasibətdə həddən çox radikallığı ilə yanaşı, birmənalı şəkildə Avropa-Qərb dəyərlərinin müsəlman-türk ölkələrində tətbiq olunmasını qəbul edən Şahtaxtlı Ə.Ağaoğlu, Ə.Hüseynzadə və Ə.Topçubaşıdan fərqli olaraq, müsəlman-türk dünyasının problemlərdən çıxış yolunu islamçılıq və türkçülükdə yaranmasında deyil, ümumiyyətlə, İslam dəyərlərindən imtina edilərək qərbləşməkdə, avropalaşmaqda, hətta ruslaşmaqda görmüşdür. Onun fikrincə, çünki İslam dininə əsaslanan qanunlara qarşı mübarizə aparmaq, islahatlar həyata keçirmək çox gecdir. Bunun üçün istər islam, xaçpərəst, istərsə də məcusi, saibi üçün olsun çıxış yolu, indiki avropalıların vaxtilə keçdikləri körpü ilə keçməkdir. O, yazırdı: «Daha bu körpünü buraxıb boğula-boğula sudan keçmənin nə ləzzəti var? Bu gün aləmi-islamiyyətin işıqlı yerlərində Avropada vücuda gətirilən açıq, asan, faydalı kitablar, əsərlər, alətlər gündən-günə çoxalmaqda, alimlər onlardan istifadə etməkdədir» (21, s.70).\nAxundzadə, Şahtaxtlıdan sonra Avropa-Qərb mədəniyyətinə, dəyərlərinə ifrat meyilli olub, bunun əvəzində islami dəyərləri kökündən baltalayan “mollanəsrəddinçi” Cəlil Məmmədquluzadə olmuşdur. Cəlil Məmmədquluzadə ilk dövrlərdə Rus-Avropa-Qərb mədəniyyətinə üz tutmasında M.F.Axundzadə və M.A.Şahtaxtlı mühüm rol oynamışdır. Xüsusilə, Şahtaxtlının onun üzərində mühüm təsiri olmuşdur. Belə ki, cəmiyyət daxilindəki bir çox həqiqətləri ifadə edən «Molla Nəsrəddin» jurnalının bütün bunlarla yanaşı, əsas günahkar rolunda İslam dinini görməsi təsadüfi sayıla bilməzdi. Xüsusilə, İslam dini əsaslı istənilən birliyə qarşı çıxan C. Məmmədquluzadə açıq şəkildə olmasa da, dolaysıyla müsəlman xalqlarının inkişafına əsas əngəl kimi İslamı göstərmiş, «İslam birliyi»ndən çıxış edən mühafizəkar (Ə.Axundoğlu və b.) və mütərəqqi islamçıları (Ə.Ağaoğlu, Ə.Hüseynzadə və b.) birmənalı şəkildə tənqid etmişdir (22, s. 76). Bu baxımdan o, 1911-ci ildə yazsa da ki, ««Molla Nəsrəddin»in məqsədi nə dinə sataşmaqdır, nə də təzə bir məzhəb icad eləməkdir» (22, s.512), ancaq SSRİ dövründə məhz istəyinin bu yönlü olmasını etiraf etmişdir (23, s. 288). Cəlil bəy onu da etiraf etmişdir ki, Ə.Ağaoğlu və Ə.Hüseynzadəni də məhz islami dəyərləri müdafiə etdiklərinə görə qəbul etməmişdir. Çünki o, milli ideoloqların əksinə olaraq hesab etmişdir ki, müsəlman xalqların uzun əsrlər fəlakət və cəhalət¬dən qurtara bilməmə¬lərinin yeganə baiskarı islami dəyərlərdir (23, s. 63).\nBeləliklə, Hüseynzadə, Rəsulzadə, Ağaoğludan fərqli olaraq üzünü Türk-İslam-Şərq mədəniyyətinə deyil, Rus-Avropa-Qərb mədəniyyətinə tutan «şərqi-rus»çular və «mollanəsrəddin»çilərin bu mövqeyi daha çox marksizm, ya da sosial-demokratizmlə səsələşirdi.\nAzərbaycanda sosial-demokratizmin tanınmış nümayəndəsi, mütəfəkikir, dövlət xadimi Nəriman Nərimanov Sovetlər Birliyi dövründə iddia edirdi ki, 1890-cı illərdə yazdığı «Bahadır və Sona» romanında beynəlmiləl ideyaları təbliğ edərək, müsəlmanlar arasında hər cür dini, milliyyəti inkar etdiyini yazmışdır. Buna nümunə kimi də erməni Sona ilə türk Bahadırın sevgisini göstərmişdir (24, s.438). Bizcə, həmin əsər mahiyyət etibarilə dinlərin inkar deyil, azad sevgiyə dözümlü yanaşmağı təbliğ edir. Sadəcə, Nərimanov Sovet dövründə rus bolşevizmi xəttini seçdiyi üçün vaxtilə islamlıq və türklüyü deyil, beynəlmiləlçiliyi müdafiə etdiyini iddia etmək zorunda qalıbdır. Çünki o, ilk dövrlərdə milliyyətə və islama münasibəti heç də inkarçı yol tutmamış, tərsinə İslama çox ehtiyatla yanaşmış, bu dində bütün elmlərin öyrənilməsinə önəm verildiyini xüsusilə vurğulamışdı (24, s.263).\nÜmumiyyətlə, Nərimanov SSRİ dövründə bir neçə dəfə əvvəllər özünün antislamçılıq və antitürkçülük mövqeyində olması barədə fikirlər səsləndirmişdi. Ancaq Nərimanov beynəlmiləlçiliyini və antislamçılığını elə bir formada təqdim edir ki, ziddiyyət açıq-aşkar hiss olunur. Məsələn, o yazırdı ki, Nikolayın süqutundan əvvəl panislamistlərlə bir yerdə işləsə də, onların ideyalarına ciddi yanaşmamışdır: «.. hələ Nikolayın süqutundan əvvəl mən panislamistlərlə işləmişəm, bizim bir məqsədimiz vardı – Nikolayı yıxmaq, onlar da Nikolayı yıxmaq istəyirdilər, biz də. Lakin onlar panislamizmdən danışmağa başlayanda, mən həmişə gülüb deyirdim: Heç vaxt siz millətəri islam bayrağı altında toplaya bilməyəcəksiniz, heç vaxt fars Türkiyənin bayrağının altında yaşamağa razı olmayacaq, heç vaxt türk razı olmaz ki, başı üstündə İran tayfası ağalıq etsin» (25, s.495).\nBununla da, Nərimanov 1917-ci il Rusiya burjua inqilabından sonra deyil, əvvəllər də beynəlmiləlçi və marksist olmasını sübut etməyə çalışmışdır ki, bu məsələ də, onu başa düşmək çətin deyildir. O, sosial-demokratizmə təsadüfən üz tutmadığını əsaslandırmaq üçün özünü beynəlmiləlçi kimi qələm verirdi. Əgər Nərimanov 1917-ci il fearal burjua inqilabından sonra sosial-demokratizmə deyil, milli-demokratizmə üz tutsaydı o zaman da, vaxtilə türklük və islamla bağlı yazılarını nümunə göstərəcəkdi. Hətta, bizcə, Nərimanov milli-demokratizm xəttini seçib, bu zaman mövqeyini əsaslandırmaq üçün vaxtilə islama və türklüyə bağlı olduğunu iddia etmiş olsaydı daha inandırıcı və gerçək görünərdi. Deməli, Sovet Rusiyası dövründə bu fikri ifadə edən Nərimanov siyasi-ideoloji mühitə uyğun olaraq çıxış etmiş, bununla da 1917-ci ilə qədərki tərəddüdlü mövqeyinə bolşevik don geyindirməyə çalışmışdır.\nMaraqlıdır ki, bütün bu cəhdlərinə baxmayaraq bolşeviklər, xüsusilə də ifrat “sol”çular Nərimanova millətçi kimi baxmış, onu milli əyintçilikdə ittiham etmişlər. Əslində Nərimanovun istəmədiyi halda “millətçi” adlandırılmasına əsas səbəb rus bolşevizminin islam dini və milli adət-ənənələrə münasibətdə ifrat radikal münasibəti idi. Hər halda, Quzey Azərbaycan zorla sovetləşdikdən sonra milli mədəniyyətin əvəzinə, guya onu əvəz edən «proletar mədəniyyət» - «proletkultçuluq» yaradılması adı altında baş verənlər dözülməz idi. Hətta iş o yerə gəlib çatmışdı ki, bir müddət N.Gəncəvi və M.Ə.Sabirə belə heykəl qoyulması «fəhlə işinə» xəyanət hesab olunmuşdu. Çox keçməmiş Novruz-Yeni gün bayramı yasaq edilərək tar, kamança və dastan-larımız isə keçmişin qalığı kimi tənqid olunmuşdu. 1920-1930-cu illərdə milli-mənəvi dəyərlərə qarşı tədbirlər «mədəni yürüş», «rədd olsun tar!», «rədd olsun kamança!» kimi şüarlar altında keçirilmiş, Azərbay¬canda mədəni yürüşün yeni formaları – «mədəni estefeta», «mədəni hücum» meydana çıxmışdı (26, s. 435).\nBaşqa sözlə, beynəlmiləlçi «proletar mədəniyyəti» tərəfdarları Azərbaycan türk mədəniyyətini inkar edərək beynəlmiləlçi proletar mədəniyyətini təbliğ etmişlər. Belələrindən biri olan S.M.Əfəndiyevin fikrincə, mədəniyyət dedikdə formaca milli, məzmunca sosialist, ya da proletar mədəniyyəti nəzərdə tutulmalıdır (27, s.325). Başqa bir yerli kommunust Ruhulla Axundov da hesab edirdi ki, sinifsiz cəmiyyətdə milli mədəniyyət lazımdır, amma azərbaycanlı, erməni və gürcü kommunistlərinin milli idealı kimi yox: «Bizə öz mahiyyəti etibarilə beynəlmiləl, öz mahiyyəti etibarilə proletar, öz məzmunu etibarilə sosialist mədəniyyəti lazımdır» (28, s.17).\nAzərbaycan Türk fəlsəfəsindən yarpaqlar: NƏCƏF BƏY VƏZİROV I Yazı


Türkiyədə 734 yaşlı yeraltı məscid ibadətə açılacaq – FOTO | Sələf Xəbər\nTürkiyədə 734 yaşlı yeraltı məscid ibadətə açılacaq – FOTO\n1. 280 dəfə baxılıb\nTürkiyənin Qaziantəp şəhərində yerin 7 metr altında yerləşən, Səlcuqlu arxitekturasının xüsusiyyətlərini özündə daşıyan “Pişirici Məscidi” təmir işlərinin ardından təxminən 1,5 ay sonra istifadəyə veriləcək.\nSelefxeber.az-ın “Anadolu Agentliyi”-nə istinadən xəbərinə görə, yeraltı məscid 80 ildən sonra ilk dəfə olaraq ibadət üçün açılacaq.\n1285-ci illərdə tikilmiş Pişiriçi yeraltı su anbarı qədim zamanlarda uzaqdan gələn suyun çirklənməsinin və buxarlanmasının qarşısını almaq, əhaliyə təmiz suyun paylanmasını təmin etmək məqsədilə tikilən ən qədim su anbarlarından biridir. Tarixi əhəmiyyətli tikilidə hovuz, hamam, dəstəmaz üçün ayrılmış sahələrlə yanaşı, paltar, yun yumaq üçün xüsusi yerlər də var. İnsanlar qədim yeraltı tikilidən istirahət və sərinləmək məqsədilə də istifadə ediblər.\nBurada tapılan “Pişirici Məscidi” isə 734 illik yaşa malik, 80 il əvvəl əhalinin ibadət etdiyi qədim məkanlardan biri olub.\nBelə unikal bir tikiliyə dünyanın heç bir yerində rast gəlinmədiyini bildirən şəhər bələdiyyə başçısı Mehmet Təhməzoğlunun sözlərinə görə, restavrasiya işləri bitdikdən sonra tarixi məkana gələn ziyarətçilərin sayının daha da artacağı gözlənilir.\n Sələf Xəbər: Allah məscidlərin tikilməsini, abadlaşdırılmasını və onlara ehtiramla yanaşılmasını buyurmuşdur. Uca Allah deyir: “Bu nur Allahın, tikilib ucaldılmasına və içində Öz adının zikr edilməsinə izn verdiyi evlərdədir. Orada səhər-axşam Ona təriflər deyirlər” (Müqəddəs Quran, “Nur” surəsi, 36-cı ayə).


Azərbaycanda qış turizminə hazırlıq gedir » Qadin.Net ~ İlk milli qadın portalı\nAzərbaycanda qış turizminə hazırlıq gedir\nYerli turizm şirkətləri xarici tərəfdaşlara Azərbaycanda qış turizmi ilə bağlı turpaketləri göndərməyə başlayıb.\nQadin.Net bildirir ki, bunu trend-ə Azərbaycan Turizm Assosiasiyasının (AzTA) sədri Nahid Bağırov deyib.\nOnun sözlərinə görə, yerli turizm şirkətləri əsasən dağ-xizək turizmi ilə bağlı işlər görurlər:\n"Yay mövsümü bitdikdən sonra ən aktual mövzu qış turizmidir. Dekabrın 1-dən artıq qış turizminin açılışı olacaq".\nN.Bağırov qeyd edib ki, hər il ölkəmizə qış turizmi ilə bağlı xaricdən daha peşəkar xizəkçilər gəlir:\n"Ümid edirik ki, keçən ilə nisbətən bu il qış turizmi ilə bağlı ölkəyə gələn turistlərin sayı daha da artacaq. Ötən ilə nəzər salsaq görərik ki, çox sayda peşəkar xizəkçi istirahət üçün məhz buranı, xüsusən də Şahdağı seçib".\nAzTA sədri bildirib ki, dünyada ən populyar qış turizmi məhz xizəksürmə ilə bağlıdır və Azərbaycanda hər il bu sahə inkişaf edir.\n"Qiymət siyasətinə yenidən baxın"\n"Hasarları təcili şəkildə sökmək lazımdır!"


Bakıda 16 yaşlı oğlanı zorladılar » Azerinfo.Az\n25-08-2015, 09:03 Oxunub: 1 167\nSabunçu rayonunda 16 yaşlı oğlan zorakılıqla üzləşib.\nAzerinfo.az Teleqraf.com-a istinadən xəbər verir ki, Bakı şəhər sakini, 1999-cu il təvəllüdlü O. İ. Sabunçu Rayon Polis İdarəsinin 14-cü polis bölməsinə müraciət edərək zorlandığını bildirib.\nO qeyd edib ki, Rəhbər adlı şəxs mütəmadi olaraq onunla qeyri-təbii yolla cinsi əlaqədə olub.\nPolis apardığı araşdırma zamanı müəyyən edib ki, O. İ. ilə qeyri-təbii yolla cinsi əlaqədə olan Yardımlı rayon sakini, 1982-ci il təvəllüdlü Qaşqay Dədəbəy oğlu Ağayevdir. Qaşqay Ağayev Bilgəh qəsəbəsi, Zəfəran sovxozunda kirayədə yaşayırmış.\nQaşqay Ağayev polis əməkdaşları tərəfindən tutularaq istintaqa təhvil verilib.\nBakıda qadını döyərək zorladılar Hadise İtkin düşən 33 yaşlı Bakı sakini öldürülüb? Dunya Bakıda 18 yaşlı qızı zorladılar Hadise Azərbaycanda tükürpədən cinayət: satıcı mağazaya gələn uşağı dəfələrlə zorladı Hadise Goranboyda arvadı ilə cinsi əlaqədə olan şəxsə cinayət işi açıldı Bolge


Bakı metrosunda bu qatarlardan istifadə ediləcək (FOTOSSESİYA)\n17 Aprel 2015 13:51 (UTC+04:00)\nAzərbaycan, Bakı, 17 aprel /Trend, müxbir İlkin İzzət/\n"Bakı Metropoliteni" QSC sərnişinləri əmin edir ki, metro paytaxtımızın ən rahat, keyfiyyətli və təhlükəsiz ictimai nəqliyyat vasitəsi olmaqla yaxın gələcəkdə xidmət səviyyəsini daha da yüksəltməklə sərnişinlərin zövqünü oxşayacaq.\nTrend-in məlumatına görə, bununla bağlı Bakıya yeni vaqonlar gətirilib.\nQeyd edək ki, Bakı Metropoliteninin qatar parkının yenilənməsi məqsədi ilə dəmir yolu infrastrukturunda dünyada aparıcı mövqe tutan və böyük nüfuza malik olan "Metrovaqonmaş" Səhmdar Cəmiyyətinin səhmlərinin 25% -nin sahibi Fransanın "Alstom" şirkəti ilə 12 may 2014-cü il tarixində bağlanmış memorandumun şərtlərinə müvafiq olaraq həmin şirkətlə "Bakı Metropoliteni" Qapalı Səhmdar Cəmiyyət arasında 21 avqust 2014-cü il tarixində BM/TM-02-14 saylı müqavilə imzalanmışdır ki, bu sənədə əsasən 5 vaqondan ibarət 3 qatar tərkibinin alınması nəzərdə tutulub.\n3 qatar tərkibindən ikisi artıq Bakıya gətirilmiş, biri isə hazırda Astraxan şəhərindən Bakı istiqamətində yoldadır. Alınan qatarlar texniki innovasiyalar baxımından 4-cü nəslə mənsubdur. Bu nəsil qatarların idarəedilməsi mikroprosessor əsasında həyata keçirilir.\nƏvvəlki nəsil qatarlardan fərqli olaraq yeni qatarların dartı mühərrükləri dəyişən cərəyanla ( 380V-la) işləyir. Əgər əvvəlki nəsil qatarların mühərrüklərinin gücü 114 kwt idisə, bu qatarların mühərrüklərinin gücü 170 kwt təşkil edir.\nKöhnə vaqonların çəkisinə gəlincə, bu göstərici baş vaqon üçün 38 ton, aralıq vaqon üçün 36 ton təşkil edirdisə, yeni nəsil vaqonlarda baş vaqonun çəkisi 34 ton, aralıq vaqonun çəkisi isə 29 tondur.\nVaqonlarda üç rejimdə - soyutma, havalandırma və isitmə rejimlərində çalışan klima sistem quraşdırılmışdır. Vaqonun salonunda "hərəkətli sətir" sistemi və təhlükəsizliyin təmin edilməsi üçün müşahidə kameraları quraşdırılmışdır. Köhnə vaqonların sərnişintutma qabiliyyəti 308 sərnişin olduğu halda, yeni nəsil vaqonlarda bu göstərici 330 sərnişindir.\nƏvvəlki vaqonlarda pəncərə sistemləri sadə birlaylı olduğu halda indiki vaqonlar ikilaylı paket tiplidir ki, bu da salonda sərnişinlər üçün daha yüksək komfort şərait yaradır.\nYuxarıda sadalanan texniki göstəricilərindən göründüyü kimi, müasir tələblərə cavab verən yeni qatarlar ən mütərəqqi texnologiyaya, idarəetmə üsuluna malik olmaqla sərnişinlərin rahat və təhlükəsiz daşınmasını yüksək səviyyədə təmin edəcək.\nQısa bir vaxtda Bakı Metropoliteninin infrastrukturunun beynəlxalq standartlara uyğun yenidən qurulması istiqamətində görülmüş əhəmiyyətli işlərdən biri də bu vaxta qədər Bakı Metropoliteni tarixində analoqu olmayan diaqnostika kompleksinin quraşdırılmasıdır.\nBelə ki, görülmüş tədbirlər nəticəsində ABŞ istehsalı olan serverlər və fasiləsiz cərəyan təminatı, Almaniya istehsalı olan lazer optik sistemləri, Ukrayna istehsal olan cərəyan çevriciləri, Koreya və Çin istehsalı olan işçi kompyuter avadanlıqları, Fransa istehsalı olan GPS - koordinasiya qurğusu və s. ilə təchiz olunmuş həmin diaqnostika kompleksinin tətbiqi nəticəsində qatarların hərəkətinin tam təhlükəsizliyinin, səlistliyinin və sərnişindaşımanın komfortu təmin ediləcək. Bütün bu avadanlıqlar diaqnostika kompleksi şəklində Rusiyanın TBEMA firması tərəfindən yığılmış və proqram təminatı ilə təchiz edilmişdir.


Rusiyada canavar uşağa hücum etdi - VİDEO - Azinforum.az İnformasiya Portalı\nAna səhifə / Dünya / Rusiyada canavar uşağa hücum etdi – VİDEO\nRusiyanın Çelyabinsk şəhərində Qaqarin adına parkda canavar uşağa hücum edib.\nOxu.Az xəbər verir ki, hadisənin görüntüsü sosial şəbəkələrin Rusiya seqmentində yayılıb.\nKadrlarda yırtıcının uşağın ayağından yapışdığını, uşağın anası və bir yeniyetmənin canavarı geri çəkməyə çalışdığını görmək olur.\nYırtıcının sahibi Serqey Panasenko hadisənin həddindən artıq şişirdildiyini bildirir. Onun sözlərinə görə, əhliləşdirdiyi canavarı hər gün parkda gəzdirir və ona bu vaxta qədər minlərlə uşaq yaxınlaşıb.\n“Bu, zooterapiyadır. İnsan gərək öz qorxularından azad olsun. Mən özüm psixoloqam, əvvəl problemli uşaqlarla işləmişəm, sonradan normal uşaqları olan valideynlər də müraciət etməyə başladı”, – deyə canavarın sahibi bildirib.\nÖncəki Pensiyaların artımla veriləcəyi vaxt açıqlanıb\nNövbəti Daha bir yol çökdü – Fotolar+Video


21:03 29 Noyabr 2020\n17:09 26.07.2016 (Yenilənib 17:14 26.07.2016) Qısa URL\nSəhiyyə Nazirliyi: "Xəsarət alan 6 nəfər ilkin olaraq Şirvan Şəhər Mərkəzi Xəstəxanasına yerləşdirilib, onların vəziyyəti ağırdır. Hazırda təcili yardım briqadaları hadisə yerindədir"\nBAKI, 26 iyul — Sputnik. Şirvan "Araz" zavodunda Müdafiə Sənayesi Nazirliyinə məxsus zavodda qeydə alınan partlayış nəticəsində 12 nəfər xəsarət alıb. Bu barədə Sputnik-ə Səhiyyə Nazirliyinin (SN) mətbuat xidmətinin rəhbəri Liya Bayramova məlumat verib.\nOnun sözlərinə görə, xəsarət alanlar ilkin olaraq Şirvan Şəhər Mərkəzi Xəstəxanasına yerləşdirilib, onların vəziyyəti ağırdır.\n"Hazırda təcili yardım briqadaları hadisə yerindədir. Köməyə ehtiyacı olan yaralıların xəstəxanaya gətirilməsi davam etdirilir", — SN sözçüsü bildirib.\nL. Bayramova bildirib ki, Şirvanda baş vermiş hadisədə xəsarət alanlara tibb yardımın göstərilməsi səhiyyə naziri Oqtay Şirəliyevin şəxsi nəzarətinə götürülüb: "Xəsarət alanlara mütəxəssislər tərəfindən zəruri tibbi yardım göstərilir. Hadisə yerində təcili yardım briqadaları işini davam etdirir".\nQeyd edək ki, bu gün saat 15:35 radələrində, Müdafiə Sənayesi Nazirliyinə məxsus Şirvan "Araz" zavodunda partlayış baş verib. Hadisə nəticəsində ölən və yaralananların olduğu bildirilir.\nŞirvan "Araz" zavodu, hərbi zavod, partlayış, Müdafiə Sənayesi Nazirliyi


Gültəkin Hacıyeva: "Diplomatiyada bir çox addımlar taktiki gedişlərə hesablanır"\nGültəkin Hacıyeva: "Diplomatiyada bir çox addımlar taktiki gedişlərə hesablanır"\nSiyasət 4 May 2006 18:48 (UTC+04:00)\n"Böyük siyasətdə, böyük diplomatiyada hər hansı bir təşəbbüs heç də həmişə nəticə üçün həyata keçirilmir". Bu barədə Trend ə Azərbaycanın Avropa Şurası Parlament Assambleyasındakı (AŞPA) nümayəndə heyətinin üzvü Gültəkin Hacıyeva həmkarı Rəfael Hüseynovun işğalçı dövlət kimi Ermənistanın qurumdan çıxarılması ilə bağlı hazırladığı sənədin Nazirlər Komitəsində müzakirəsinə münasibət bildirərkən qeyd edib.\nOnu da bildirək ki, Azərbaycanın AŞPA-dakı nümayəndə heyətinin üzvü Rəfael Hüseynovun işğalçı dövlət kimi Ermənistanın qurumdan çıxarılması ilə bağlı hazırladığı sənəd qurumun Nazirlər Komitəsinin mayın 3-də keçirilən toplantısında müzakirə edilsə də, heç bir qərar qəbul olunmayıb.\nG.Hacıyeva bildirib ki, böyük siyasətdə, böyük diplomatiyada hər hansı bir təşəbbüs heç də həmişə nəticə üçün həyata keçirilmir. Bəzi hallarda irəli sürülən təşəbbüslərin arxasında daha dərin maraqlar, daha dərin siyasi, strateji və taktiki məqsədlər gizlənir. Millət vəkili qeyd edib ki, Rəfael Hüseynovun məlum sənədi AŞPA-nın Nazirlər Komitəsində müzakirəyə çıxarılsa da heç bir qərar qəbul edilməməsini Azərbaycanın uğursuzluğu kimi qəbul etmək düzgün olmaz: "Əslində bu təşəbbüslər əvvəlcədən tamamilə başqa bir hədəfi vurmaq üçün hesablanmışdı. Siz bilirsiniz ki, ermənilər Avropa Parlamentində Culfada erməni xaçlarının dağıdılması ilə bağlı məsələ qaldırmışdılar. Bununla bağlı Azərbaycan əleyhinə qərəzli bir qətnamə qəbul etdilər. Avropa Şurasında da həmin məsələni qaldırmaq istədilər və Nazirlər Komitəsinə Avropa Parlamentinin məlum qətnaməsinə əsaslanaraq sorğu göndərdilər. Bu zaman Rəfael Hüseynovun Ermənistanda Azərbaycan abidələrinin dağıdılması ilə bağlı əks sorğu ilə etdiyi müraciətin böyük təsiri oldu".\nG.Hacıyeva bildirib ki, Nazirlər Komitəsində hər iki məsələ müzakirə olunub. Qərara alınıb ki, bunlarla bağlı heç bir araşdırma aparılmayacaq: "Rəfael Hüseynovun sənədi Ermənistanın sorğusunun neytrallaşdırılmasına və vurulmasına səbəb olub. Bu baxımdan diplomatiyada bir çox addımlar taktiki gedişlərə hesablanır. Bu addımlarla öz məqsədimizə doğru irəliləyirik".